Bekadun unibertsitarioek, kredituen %50 gainditzen ez badute, laguntzaren zenbatekoa itzuli beharko dute. | Consumer\nBekadun unibertsitarioek, kredituen %50 gainditzen ez badute, laguntzaren zenbatekoa itzuli beharko dute.\nDatorren ikasturterako beka orokorren partidarako zenbatekoa ez da aldatu aurreko ekitaldiarekiko.\nEgilea: mediatrader 2012-ko uztailak 2\nGobernuak onartu egin du familia-errenta eta -ondarearen atalaseak eta ikasketetarako beka eta laguntzen zenbatekoak ezartzen dituen Errege Dekretua, 2012-2013 ikasturterako, eta partzialki aldatu du abenduaren 21eko 1721/2007 Errege Dekretua, ikasteko beka eta laguntza pertsonalizatuen araubidea ezartzen duena. Errege dekretuan jasotako neurrien artean, beka duten unibertsitarioek beka eman zaien ikasturtean matrikulatuta egon diren kredituen %50, gutxienez, gainditu behar dute. Bestela, laguntzaren zenbatekoa itzuli beharko dute. Exekutiboaren helburua bekek dakartzaten eskakizunak lanari egokitzea da.\nJosé Ignacio Wert Hezkuntza, Kultura eta Kirol ministroak aurrekontuak zailtasunak izan arren, datorren ikasturterako beka orokorren partidara bideratutako zenbatekoa ez da aurreko ekitaldikoa bezalakoa, eta, beraz, 1.235 milioi eurokoa da.\nErrendimendu ekonomikoa sustatzeko neurriei dagokienez, Wertek adierazi zuen “aldaketa zuhurra eta mailakatua egin da eskakizunetan”. Batxilergoko ikasketetan batez besteko nota 5,5 izanen da, lehen kurtsora sartzeko. Unibertsitate-ikasketei dagokienez, 5,5 ezarri dira, batez beste, lehenengo kurtsora iristeko, eta “gainerako ikasturteetarako gainditu behar diren kredituen gehikuntza txiki bat”.\nErrege-dekretuak dakartzan berrikuntzen artean, errenta- eta ondare-atalaseei eustea nabarmentzen da, aurreko ikasturtearekin bat. Oro har, ikasketetarako beka eta laguntzen modalitateetako kideen zenbatekoak bere horretan segituko du, salbuespen batzuekin unibertsitatez kanpoko irakaskuntzetako beketan. Hala, egoitza-osagaiaren zenbatekoa eta Lanbide Heziketako (LH) bekadunentzako konpentsazio-osagaiaren zenbatekoa murriztu egin da, 2.000 orduko ikastaroei jarraitzen baitzieten, eta egoitza-osagaia duten unibertsitatez kanpoko bekadunentzako hirien gehigarria kendu da; hau da, 204 euro, 100.000 biztanletik gorako herrietan presentziazko ikasketak egiten dituzten ikasleek jasotzen dituztenak.\nBeka orokorretarako baldintzak gehitu dira\nHala ere, aldatu egingo da, 2013-2014 ikasturteari begira, beka orokorra eskuratzeko baldintza akademikoak gehitzea; izan ere, beharrezkoa izango da ikasleek 6,5 puntuko batez besteko nota izatea eta, hori berritzeko, karrera gehienetan kredituen %100 gainditzea, Arkitektura eta Ingeniaritzan izan ezik, horietan kredituen %85 eskatuko baita.\nSoldata bekak eskuratzeko nota (matrikula ordaintzeaz gain, ikasleak lan egin ez dezan soldata ere sartzen da) 5,5 puntutan mantenduko da hurrengo ikasturtean unibertsitarioentzat eta azkenean ez da 6 puntura igoko. Bigarren kurtsoan eta hurrengoetan (2012-2013) jarraitzeko, beharrezkoa izango da aurreko ikasturtean matrikulatutako kredituen portzentaje bat gainditua izatea. Ehuneko hori aldatu egiten da tituluaren adarraren arabera.\nUnibertsitatez kanpoko derrigorrezko irakaskuntzetarako, LHrako eta Batxilergorako eskakizunak soldatara mugatzen dira, orokorrarentzat nahikoa baita onespen bat. Hartara, Batxilergoko lehen mailako ikasleek 5,5 puntuko batez besteko nota lortu beharko dute DBHko 4. mailan, goi-mailako LHko lehen mailako ikasleek 5,5 puntu lortu beharko dituzte Batxilergoko 2. mailan, eta Erdi Mailako LHko 1. mailakoek, berriz, ikasturte osoan bakarrik matrikulatu beharko dira.\nDerrigorrezko irakaskuntzaren ondoko bigarren eta hurrengo ikasturteetan bekari eusteko, beharrezkoa izango da ikasturtetik pasatzea, gehienez gainditu gabeko irakasgai bakar batekin, edo, LHko erdi-mailako eta goi-mailako irakaskuntzen kasuan, eskola-ordu guztien %85 gutxienez izango duten modulu-kopuru bat gaindituta izatea.\nbatxilergoa bekak FP-eu matrícula-eu soldata


"Astebete daramagu lanean maskarilla bera erabiliz" - Zumaia - Baleike.eus\n"Astebete daramagu lanean maskarilla bera erabiliz"\nOnintza Lete Arrieta 2020-03-25 11:08\nAdinekoen egoitzan lan egiten duen zumaiar batek BALEIKEri azaldu dio nola ari diren moldatzen egunotan babesteko material eskasiarekin.\nCOVID-19a gure bizitzera iritsi denetik, herritar gehienek ez dute gabezia materialik nabaritu beren egunerokoan, baina osasun arloko langileek falta dute materiala. Bere esperientzia kontatu dio horietako batek hedabide honi. Adinekoen egoitza batean lan egiten duen zumaiarra da, eta nahiago izan du bere izena publiko ez egin. Lehendik langile falta salatzen bazuten, orain egoera okertu egin da, egoiliarrak taldeka banatu dituztelako eta bi langileren artean hemezortzi pertsona zaindu behar dituztelako. Eta, horri, babesteko material falta gehitu behar zaio. «Astebete daramagu maskarilla bera erabiliz, normalean horiek tarte batean erabili eta botatzekoak direnean. Agindu digute iritsiko direla gehiago, baina ez dakigu noiz, eta bitartean bakoitzak berea gorde behar duela esan digute», salatu du.\nBerez, maskarilla gehiago badute egoitzan, baina horiek gorde beharra izan dute, koronabirus kasuak agertuko balira, behar-beharrezkoak lituzketelako. «Hala ere, ez pentsa, ez zeuden gehiegi gordetzeko ere», zehaztu du. Astearte eguerdian esan zieten maskarillak gordetzeko, eta gaurdaino. Eskularruak badituzte, horiek sarri-sarri aldatzen dituzte, baina salatu du isolamendu egoerarako betaurrekorik, txapelik eta halakorik ez daukatela egoitzan.\nGipuzkoako Foru Aldundiarekin da kritiko zumaiarra; «ez dira inolako laguntzarik ematen ari. Adibidez, eguneko zentroetako langileak etor zitezkeen guri laguntzera, sekulako lan karga dugulako. Lehen handia geneukan, eta orain gainez egiten digu honek». Kontatu du erabiltzen dituzten mantalak ere egoitzan bertan ari direla garbitzen. «Gure arduradunak ari dira horretaz arduratzen, eskerrak haiei».\n"Guk maite ditugu aiton-amonak"\nLangileak azpimarratu du neurri zorrotzak hartzen ari direla, lanera sartzerakoan tenperatura hartuz etab. Baina kezka badute. Eta karga fisikoaz gain, karga psikologikoa nabarmendu nahi du. «Guk maite ditugu aiton-amonak, eta ez genuke inolaz ere nahi gugatik gaixotzerik. Beti kontuz-kontuz ibiltzen gara haiekin eta beldur puntuarekin». Egoiliarren senitartekoei ere nahi izan die mezua bidali: «Esan nahi diet ehuneko ehuna ematen ari garela aiton-amonengatik eta lasai egoteko».


Bake prozesua? - The Oregonian\nThe Oregonian | 2007-01-02 11:26\nHori galdetzen diot nik neure buruari, atentatuaren erreflexioa egiterakoan. Bake prozesurik egon da? Hitzak besterik ez dira egon: prozesu zaila eta motela izango da, legea eta konstituzioa betearaziz prozesua aurrera doa, elkarrizketa beharrezkoa da alde batetik eta prozesua krisian dago, ez dira ematen baldintzak bestetik. Bien bitartean De Juanaren egoera txarrera doa, kale borroka berpiztu, ETAk armak lapurtu, Raxoi eta Zapatero biltzen dira, zuloa aurkitu eta boom!\nAlde batek pazientzia galdu du, hori da errealitatea, 9 hilabeteetan ez da ezer egin. Alderdi politikoak ez dira gai izan alderdien mahaia osatzeko, hori beste errealitate bat da. Gaur egun, alderdien legeak indarrean jarraitzen du, beste bat. Bake prozesu bat aurrera ateratzeko desagertu beharko liratekeen milaka errealitate aipatu ditzaket.\nEz dut uste gaur egungo egoeran bonbek inora eramango gaituztenik, baina zein da orduan Euskal Herriaren egoera normalizatzeko irtenbidea? Dena den, espero dut Madrilen gertatutakoa abisua besterik ez izatea eta espaniar gobernuak hitzez gain ekintzei ekitea eta PPren presiopean egoteari uztea.\nAsier 2007-01-02 11:48 #1\n
Argi zegoen goiz edo berandu horrelakoren bat gertatu behar zela. Ezin da bake prozesu bati hasiera eman eta atzamar bat ere ez mugitu. Atentatuak ez dira bidea ez. Baina pazientziak ere muga bat dauka eta hau agortzear dago.
\n
Orain inoiz baino segurago nago politikariek euren ekintza oro xede politiko batzuekin egiten dutela. Haei normalizazioa eta bakea berdin zaie hauteskundeak irabazten dituzten bitartean. Horrexegatik apostu egingo nuke PPk atentatua txanpain eta guzti ospatu duela.
\nJosu 2007-01-02 12:45 #2\nNi oso haserre nago. Egia da gauzak motel joan direla (doazela?) baina ETAk EZIN DU POLITIKA TUTELATU, eta EZ DA hori ONARTZEKO GAI. Zapaterok/PSOEk duen papera ez da erraza. Alde batetik ezker abertzalearen nahiak asetzea lortu behar du, eta bestetik, espainiako eskuma baretu. Eta biak batera egitea ez da gai xamurra. Horregaitik da zaila eta motela.

ETAk 50 urte daramatza tiroak botatzen eta ezin da horrelako zera bat 9 hilabetetan konpondu. Min haundia dago tartean eta zairiak leuntzea ez da erraza.

Espainiatik egoten den jarrerak amorrua ematen dit askotan, baina beraientzat ere ez da gauetik goizera konpondu daitekeen zerbait.

Ni ez nago prest gehiago ixiltzeko. ETAk ez nau ordezkatzen eta ez dut nahi ETAk politika tutelatzea.

Madrilgo atentatua basakeria indiskriminatu bat izan da eta horrelakoak egiteko ez dago eskubiderik.
\nGorka 2007-01-02 18:48 #3\n
   Mil esker bioi. Espaniar gobernuak izan duen jarrera patetikoa izan da 9 hilabetetan, ez da gai izan ezer ere ez egiteko, ez dira ausartu hobeto esanda. Bai ausartu dira ordea, Raxoiekin biltzen, berriak filtratzen eta bideoak ateratzen, ume jokotan ari bagina bezala. Ume joko horretan sozialistek esan zioten PPri beraiek orain Aznarren gobernua prozesuan baino askoz gutxiago egin dutela. Lotsagarria.
\n
     Beraz bonbetaz aparte, zer egin daiteke? Ez nago bonbak jartzearen alde, baina pertsonalki ikusi dut prozesuan zehar ETAk eta ezker abertzaleak bere esku izan duten guztia bakea lortzearen alde jarri dutela. Ikusi dut ere beste partidu guztiek prozesua beren interesen alde jartzen saiatu direla, beste hitz batzuekin esanda, usteldu dutela. Asierrek dion bezala, pazientziak muga bat dauka, horren harira atentatua.
\n
    Partidu politikoak ez dira gai izan 9 hilabeteetan a tres bandas eseri eta kaixo esateko ere ez. Rubalkaba entzun berri dut orain esanez: si no hay dialogo no hay proceso.Eta nik galdetuko nioke, ¿ha habido dialogo realmente?
\nJosu 2007-01-03 03:21 #4\nKontua da alderdi guztiek izan nahi dutela garaile. PPk ez du PSOEren itzala izan nahi, PSOE PPrekiko izan zen moduan, eta horregaitik dago beti aurka. Itzala baino, aurrez aurreko arerioa izateko.

PSOE eta Batasuna gero eta gehiago hurbildu, orduan eta indar handiagoa du PPk, PSOEren gobernabilitatea hausteko arriskuaz.

Koiuntura horretan, eta Espainiako politika ezagututa, logikoa da PSOEk demostratu nahi izatea PP baino prudenteagoa dela. Espainiar eskumak ere onartu behar du bake prozesua, bakea lortuko badugu.

Bestalde, PSOE eta Batasuna gero eta hurbilago, orduan eta eszeptikoagoa da EAJ. Zergaitik? PSOE-Batasuna joko horretan EAJk ere parte hartu nahi duelako, bestela indarra galduko duelakoan.

EA, Aralar eta Ezker Batuak elkarrizketa gehiago eskatzen dute. Azken finean, partidu moduan, ez dute aurkitzen elkarrizketa horietan elementurik bere indarra kolokan jartzeko.

ETAk eta ezker abertzale- ilegalizatu-ak (legalizatutik bereiztearren) egin dutena... zer da? Kale borroka gelditzeko eskatu? Armarik ez lapurtu? Zuloak alde batera utzi? Estorzioetaz ahaztu?

Bake barik ez dago askatasunik eta askatasun barik ez dago demokraziarik. Demokrazia onartu ezean, bakerik ez. Círculo vicioso hau apurtu behar da eta inork ez du apurtu. Bide demokratikoen aldeko apustua da bakerako lehen urratsa, eta bakea da bidea, modu demokratikoen bidez beste helburu politikoei ekiteko.
\nAne urkiola 2007-01-03 21:26 #5\n
Egia esan, nire ustez ETA-k hanka barreneraino sartu zuen beste egunean egin zuenarekin.Euskal abertzale guztion ametsa edo martxan zegoen prozesuan denok geneukan itxaropenaren argia itzali zuen. Negargura sentitu nuen, euskaldun gehienok moduan. Gure izena berriro zikindu dute biolentzia zentzugabea erabilita. Badakigu bake prosezua mantxo zihoala, baina hori ez da presioa sartzeko modurik onena, baizik eta prozesua etetekoa. Bada garaia armak betirako alde batera uzteko eta gure hitza ozenez aldarrikatzeko. Espainiarrek benetan behar dutena gure hitza edo helburuak beste begi batzuez ikustea da eta biolentziak oztopatzen gaituen bitartean ez dago zereginik. Nik uste dut gure herrian biolentziaren kontra dagoen guk uste baino jende gehiago dagoela, eta horiek egin beharko genukeen Euskal Herri aske eta baketsu baten aldeko apustua eta ahalegina.
\nGorka 2007-01-05 11:53 #6\n    Nolabait esateko, bakea lortu nahi badugu aukera politiko guztiak errespetatu behar dira lehenik behin. Hori da bake prozesua aurrera ateratzeko gaur egun dagoen oztoporik nagusienetariko bat.


Errenteriako bandak jai-doinuak joko ditu. Noticias de Gipuzkoa\nErrenteriako bandak jai-doinuak joko ditu\nBihar kontzertu berezia eskainiko du 12.30ean Foru Plazan herrietako festen melodiak goraipatuz\nErrenteria- Errenteriako Musika Bandak bihar herriko Foru Plazan 12.30ean jai giroari lotutako kontzertua eskainiko du. Izan ere, egitarauak herrietako jaietan jotzen diren melodiak jasotzen ditu. Honela, Oarsoaldeko herrietan hasi (Oiartzungo Bianditz mutildantza, San Pedroko Festak, Lezoko Herriaedota Vals de Astrain Pasai Antxoko piezatatik abiatuz) eta Bidasoa eta Buruntzaldeatik pasa ondoren, Iruñeako sanferminetan bukatuko dute.\nHelburu nagusia, herrietako jaien nortasuna zizelkatu duten martxa eta kalejira ezagunei merezi duten tartea eskaintzea da. Honakoan zuzendaritza artistikoa Carlos Rodriguez Albisturren esku egongo da. - A.M.


Etxerat AE - Mendeku eta inmobilismoaren alde azaldu dira Madrilen PP, PSOE eta Cs gaixo dauden presoen askatasunaren aurkako bozka emanez\nMendeku eta inmobilismoaren alde azaldu dira Madrilen PP, PSOE eta Cs gaixo dauden presoen askatasunaren aurkako bozka emanez\nETXERAT. Espainiar Kongresuko gehiengoaren eskutik, PP, PSOE eta C's alderdien 244 diputatuen bozkekin, mendekuaren eta immobilismoaren aldeko apustua sendotu du espainiar Gobernuak, EH Bilduk preso gaixo larrien inguruan aurkeztutako mozioa alboratuz. Bertan, autoritate espainiarrei “preso gaixo larrien egoeraren erabakien aurrean egungo legediak, estatuko zein Europakoak, aintzat hartzea eta, honek, hurrengo datetan presoen askatasuna bideratzeko jarduna” eskatzen zuen. Ekimen honek 92 diputatuen babesa jaso du eta 3k abstentziora jo dute.\nIniziatiba honek euskal gizartearen gehiengoak zein estatu espainiarretik datozen beste hainbat eragile eta norbanakok 30 urte luze hauetan mantentzen den salbuespeneko espetxe politika honen amaiera aldarrikatzen dutenen ahotsa altxatzeko helburua zuen, preso gaixo larri guztien egoera mahaigaineratuz. Larritasun hori patente geratzen da espainiar Gobernuak berriki argitaratu dituen datuekin, non 2011 eta 2015 urteen artean 418 presok bizitza galdu zuten espetxean sufritzen zuten eritasuna dela eta.\nEgungo araudia larri eri diren preso gaixo guztiei era berdinean aplikatzen zaiela aldarrikatzen badute ere, jakina da askatasun irizpideak tratu ezberdinen baitan jokatzen direla. PP, PSOE eta C's-en ustetan, euskal preso politikoek ETA erakundearekin duten lotura hori sufritu beharra dute, epaitegiak jarritako kondenaz gain erabaki politikoa den sufrimendu gehigarriaren inguruko gorazarrea eginez.\nGertakari guztien gainetik, preso eta iheslari politikoen senide eta lagunen sostenguan lanean jarraituko du buru belarri Etxerat Elkarteak. Eragile politiko, sindikal eta sozialen inguruan akordio zabalak lortu asmoz eta, horrela, urrunketaren amaiera eta larri eri diren presoen askatasuna lortzeko xedearekin, azkenik denak etxean ditugularik.


Getariaren itxura lehen - Ahotsak.eus\nGetariaren itxura lehen\nGetariaren itxura lehen Getariako moila eta "Club Náuticori" buruz hitz egiten du. Lehen San Anton mendian baratzeak zeuden, baina gero hura bukatu egin zen, eta gazteek poza hartu zuten ez zutelako gehiago joan behar hara lanera.\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan GET-030-057 kodeko bideoa nahi duzula aipatzea: ahotsak@ahotsak.eus\nGetariako moila eta "Club Náuticori" buruz hitz egiten du. Lehen San Anton mendian baratzeak zeuden, baina gero hura bukatu egin zen, eta gazteek poza hartu zuten ez zutelako gehiago joan behar hara lanera.\nGaia(k): Herria, azpiegitura » Herri-antolaketa » Eraikuntzak eta azpiegiturak , Herria, azpiegitura » Herri-antolaketa » Merkataritza, dendak (kokapena) , Herria, azpiegitura » Herri-antolaketa » Aldaketak eta arazoak\nUmetako Gasteiz, oraingoa baino askoz txikiagoa\nSan Pedro ermitako konponketa-lanak\nDenboraleak Kontxan egindako kalteak konpontzera\nBainuetxeko soldatak propinekin osatuak


Salles-sur-l'Hers - Wikipedia, entziklopedia askea.\nMichel BROUSSE (2014-2020)\n43° 17′ 39″ N, 1° 47′ 07″ E / 43.294166666667°N,1.7852777777778°E / 43.294166666667; 1.7852777777778Koordenatuak: 43° 17′ 39″ N, 1° 47′ 07″ E / 43.294166666667°N,1.7852777777778°E / 43.294166666667; 1.7852777777778\nSalles-sur-l'Hers (frantsesez eta ofizialki: Salles-sur-l'Hers) Okzitaniako udalerri bat da. Administratiboki Frantziako Aude departamenduan dago, Okzitania eskualdean. 2013an 679 biztanle zituen.\n2007an Salles-sur-l'Hers udalerrian erroldatutako biztanleak 574 ziren. Familiak 256 ziren, horien artean 80 pertsona bakarrekoak ziren (48 bakarrik bizi ziren gizonak eta 32 bakarrik bizi ziren emakumeak), 76 seme-alabarik gabeko familiak ziren, 64 seme-alabak dituzten bikoteak ziren eta 36 seme-alabak dituzten guraso-bakarreko familiak ziren.\n2007an 339 etxebizitza zeuden, 260 familiaren etxebizitza nagusia ziren, 44 bigarren erresidentzia ziren eta 35 hutsik zeuden. 295 etxeak ziren eta 44 apartamentuak ziren. 260 etxebizitza nagusietatik 171 bere jabearen bizilekua ziren, 71 alokairuan okupaturik zeuden eta 18 doan lagata zeuden; 4 etxek gela bat zuten, 9 etxek bi zituzten, 39 etxek hiru zituzten, 69 etxek lau zituzten eta 139 etxek bost zituzten. 162 etxek euren parking plaza propioa zuten azpian. 128 etxetan ibilgailu bat zegoen eta 100 etxetan bat baino gehiago zituzten.\nSalles-sur-l'Hers udalerriko biztanleria-piramidea 2009an .\n2007an lan egiteko adina zuten pertsonak 330 ziren, horien artean 254 aktiboak ziren eta 76 inaktiboak ziren. 254 pertsona aktiboetatik 236 lanean zeuden (134 gizon eta 102 emakume) eta 18 langabezian zeuden (5 gizon eta 13 emakume). 76 pertsona inaktiboetatik 27 erretiraturik zeuden, 18 ikasten zeuden eta 31 "bestelako inaktibo" gisa sailkaturik zeuden.\n2009an Salles-sur-l'Hers udalerrian 271 unitate fiskal zeuden, 616 pertsonek osaturik. Pertsona bakoitzeko diru-sarrera fiskalaren mediana urteko 16.399 euro zen.\n2007an zeuden 42 komertzioetatik, 2 erauzte enpresak ziren, 1 janari enpresa zen, 1 bestelako produktu industrialen fabrikazioko enpresa zen, 6 eraikuntza enpresak ziren, 8 ibilgailuen saltze eta konpontze enpresak ziren, 3 garraio enpresak ziren, 1 ostalaritza eta jatetxe enpresa zen, 1 higiezinen enpresa zen, 3 zerbitzu enpresak ziren, 13 administrazio publikoko enpresak ziren eta 3 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 9 zerbitzu publikoetatik, 1 Ogasun Publikoaren administrazio bulegoa zen, 1 jendarmeria, 1 posta bulegoa, 1 ibilgailuen konpontzeko eta nekazaritza tresnetako lantokia, 1 igeltseroa, 2 zurginak, 1 argiketaria eta 1 ile apaindegia.\n2000. urtean Salles-sur-l'Hers udalerrian 25 nekazaritza-ustiategi zeuden, 1.683 hektarea erabiltzen.\nBelflou (2,9 km)\nSainte-Camelle (3,1 km)\nMézerville (3,8 km)\nSaint-Michel-de-Lanès (4,2 km)\nLa Louvière-Lauragais (4,3 km)\nMolleville (4,4 km)\nCumiès (4,5 km)\nBaraigne (5,0 km)\nMarquein (5,1 km)\nFajac-la-Relenque (5,2 km)\nGourvieille (5,3 km)\nWikimedia Commonsen badira fitxategi gehiago, gai hau dutenak: Salles-sur-l'Hers\nOrriaren azken aldaketa: 17 uztaila 2016, 19:39.


Beitia 2005. Biharamuna.\nAurreko igandean, maiatzaren 22an Iñaki Beitiaren omenezko Mendi-martxaren 9. edizioa ospatu genuen.\nMendian ibiltzeko eguraldi ezin hobearekin, 1.053 lagunek (horietarik 283 emakumek) gurekin mendi-ibilaldi ederra egiteko erabakia hartu zuten. Orain arte ospatu ditugun 9 edizioetatik, partaidetza-kopuru handiena duen edizioa izan da, eta antolakuntzak egindako aurreikuspen guztiak hankaz gora jarri zituen. Hau dela eta, azkeneko egunean, irteera baino lehenago izena eman zuten lagunei eztitsuki belarriak berotzeko aukera ez dugu galdu nahi: 338 lagun izan baitziren guztira, gehienak Urretxu eta Zumarragako kideak, azkeneko momentuan izena emandakoak.\nIzena eman zuten lagun guztietatik, 615 Urretxu-Zumarragakoak ziren. Gainontzekoak, gehienbat inguruko bestelako herrietatik zetozen; hala ere Gasteiz, Bilbo, Leioa, Getxo, Sestaotik... etorritako jendea izan genuen, baita Nafarroa eta Lapurditik ere. Bitxia izan zen Aguraindik jaso genuen 18 lagunen bisita, bertan bizi diren Urretxu-Zumarragako hiru lagunek bultzaturiko proposamenari esker etorri ziren-eta. Aurten ere ez zen falta Madrildik etorritako neska mendizalea... egun batzuk libre hartzen baititu urtero festa honetan parte hartzearren...\nGoizeko 6etan, oraindik egingo ote zuen eguraldiaren beldur, 236 mendizalek 50 kilometro baino gehiagoko eta 2.500 metro gainbehera zuen ibilaldiari ekin zioten, geroago helmugan esango zigutenaren arabera azkeneko urteotan antolatu izan den mendi-ibilaldirik zailenetako eta gogorrenetako izan delarik.\nAntiorantz irten eta Beloki igo behar zuten, geroago Atxurza eta Kizkitzatik joanez, lehenengo anoa-postua Mandubiko gainean zegoelarik. Murumendiko lehen kontrola igaro ondoren, Matxinbentara egindako jaitsiera gogorrari ekin zioten. Hemen mendizaleek indarrak errekuperatzen saiatu ziren, oraindik Izazpi gainerako aldapa beldurgarria igo behar baitzuten: bertatik utzitako sufrimendua dela-eta, mendizale batzuk ez dute denbora luzean aldapa hau ahaztuko. Kontrola gainean eta anoa-postua Pagotxoetan, geroago Aizpurutxora iristeko non bertako bizilagunek partehartzaileak berrindartzeko ahalegin guztiak egiten dituzten. Oraindik Trekutz eta Irimora igotzeko aldapak egin gabe geratzen zitzaien eta azkeneko jaitsiera helmugara oin eta zangoak sufriaraziz. Ibilbidea gogorra zenaren testigantzak jaso ditugu helmugan: beraietako batzuk ibilaldi-luzea laburtu eta etorkizunean bidegorri izango den bidetik itzuli ziren Aizpurutxotik helmugara. Dena dela, mendizale batzuei pairatutakoak eramangarriago egin zitzaien Urretxuko frontoian masailariek emandako laguntzari esker.\nGoizeko 8etan, erlaxatuago, 800 lagun baino gehiagok Beloki eta Izazpirako bideari ekin zioten. Geroago Pagotxoetatik igaro (bertan anoa-postua), Samiño, Oleta (Trinitate eguneko erromeria ospatzen zutelarik) eta azkenik Aizpurutxora jaitsi zirelarik. Badute aizpurutxoarrek meritu handia, izan ere, 1.000 lagun baino gehiagori jaten emateko gai izan baitziren igandeko jardunaldian. Hemendik abiatuta, Urola trenbide zaharraren (gure Trenaren) bidetik eta bidegorritik itzuli ziren mendizaleak Areizaga/Kalebarren enparantzara.\nOhi den bezala, batzuk mendi-martxa lasterketa bezala hartzen dute: bai ibilaldi luzean zein laburrean neurriz gaineko denbora oso laburrak egin ziren. Baina gehienek mendiaz disfrutatzeko eta, giroaz, ibilbideaz eta lagunez gozatzeko etorri ziren. Ibilbide luzea betetzeko batezbesteko beharrezko denbora 9-11 ordutan izan zen, eta 5-6 ordu ibilbide laburrerako.\nElastikoen zenbait neurri amaitu ziren. Falta direnak laster ekarriko ditugu eta noiz etorriko diren informazioa pertsonalki emanda, herriko prentsaren bidez eta webgune honen bitartez ere izango duzue laster. Pazientzia pixka bat izan dezazuen eskatu nahi dizuegu...\nHelmugan galdutako zenbait gauza agertu ziren: graduatutako betaurreko batzuk, bisera bat, elastiko termiko bat eta zakurra lotuta eramateko uhal bat. Ez zaizue antolakuntzarekin harremanetan jartzeko zail izango. Webgune honetako posta elektroniko helbidera, beherago orri honetan deskribatuta, idatziz egin dezakezue.\nIbilaldia ondo atera zedin era batean edo bestean laguntzen aritu diren ehun lagun baino gehiagori eskerrak eman gabe ez genuke amaitu nahi. Datorren urtean X. edizioa egin ahal dugunaren bermea badugu, laguntzen aritu diren kolaboratzaileak dira-eta.\nEta partehartzaileei bakarrik gauza bat: eskerrik asko etortzeagatik! Iñakiren oroimenak gure artean iraun dezala.


Euskararen Urtaroa programa antolatu dute azaroaren 19tik abenduaren 3ra, Ipar Euskal Herrian - KULTUR SHAREA\nLapurdi, Nafarroa Beherea eta Zuberoan 100 jarduera antolatu dira euskaraz gozatzeko eta hizkuntzaren erabilpena sustatzeko. Egitarauak ikuskizunak, tailerrak, hitzaldiak, zinema edota ibilaldiak biltzen ditu.\nBi urtez behin, udazkenean, Euskal Elkargoak, Herriko Etxeekin, elkarteekin eta beste hainbat eragilerekin batera, Euskararen Urtaroa ekimen partehartzailea antolatzen du. Herritarrak eta eragileak euskararen inguruan biltzeko xedea du egitasmoak, euskaraz gozatzeko eta hizkuntzaren erabilpena sustatzeko.\nAurten, ehun jarduera baino gehiagoz osatutako egitaraua prestatu dute azaroaren 19tik abenduaren 3ra bitartean, denak euskaraz. “Mila aurpegi ditu euskarak lurralde honetan: 51.000 herritar euskaldunena, hizkuntza deskubritu nahi duen euskaldun berriarena, zabal eta tinko ari den elkarte sarearena, naturalki edo lan handiz, euskararen lekua garatzen ari duten erakundeena. Egunerokoan denen artean iruten dugu euskararen mundua, bizia eta anitza”, adierazi du antolakuntzak.\nEuskal Elkargoak aberastasun hori agerian utzi nahi du edizio berri hau antolatuz, eta bi astez, Ipar Euskal Herri osoan eta egoera guztietan euskaraz bizitzea posible dela frogatu nahi dute. “Hendaiatik Ligi-Atereira, Bardoze, Ezpeleta edo Donapaleutik pasatuz. Plazera hartzeko eta aisialdiarekin errimatzen duten gertakariak ororen buru; agendan ongi notatu beharreko hitzorduak euskara dastatzeko, entzuteko, irakurtzeko edo mintzatzeko”.\nTags: Euskararen Urtaroa\nIñaki Zubeldiak ‘Lehoiaren atzaparretan galduta’ liburua aurkeztu du


EGUNEKO ADIERAZPENAK: 'Mozal legea', komunikazio esparruko profesionalek ikusita - Arrosa\nMozal Legea izenez ezagun egin den Herritarren Segurtasunerako Lege proposamenak, protesta baketsu ugari zigortzeko bidea irekitzeaz gain, kazetaritza jarduna ere delitu bilakatuko du. Ez da Espaniako Estatuan informazio eskubideari eraso egiten dioten lehen aldia, baina esplizituki horretarako lege zorrotz bat indarrean jartzeko nahiak, gizarteko hainbat sektore jarri ditu jomugan. Horietan guztietan izango lukeen eraginaz, han eta hemen zenbaitek esandakoak audio erreportaje batean bildu ditugu: Argiako kazetari Axier Lopezen, Euskal Herriko Bilgune Feministako kide Oihana Etxebarrietaren, Gari Garaialde argazkilariaren, eta Naiz-eko kazetari Ion Telleriaren hitzak.\nPosted in Zebrabidea\n'Berriketan'-eko Askoa eta Mikelekin hitz egin dugu\nig. Mar 15 , 2015\nARGIA AURRERAPENA | Zerocalcare, kurduen gose greba, eta inudeak\nEuskararen erabilera eta Schaüblen jokaldia, aste honetako Argian\nEsne Beltzak “Ni” kaleratu berri du. Bilbo Hiria irratian izan dira\nMikel Pikaza (SOS Klutura): “Ez planteatu 2020ko uda programazio 0, ez da zentzuzkoa, ez da legala eta jendartearen kultur eskubideak urratzen ditu”


Microsoftek kodea STL ezartzetik atera zuen, C ++ liburutegi estandarra | Linuxetik\nCppCon 2019 konferentzia izan zen lekua gauzatzea Microsoft-en iragarki handi bat, ondo bere baitan STL liburutegiaren iturburu kodea kaleratu du C ++ estandarra Visual C ++-rekin batera dago, iragarkitik aurrera eskuragarri dagoena doako lizentziapean, zehazki Apache 2.0 (nahiko zilegi da).\nlibcxx, LLVM / Clang C ++ liburutegi estandarrak, dagoeneko lizentzia hau erabiltzen du, proiektuen arteko kode trukea erraztu beharko lukeena. Liburutegi honen iturburu-kode guztiak eskuragarri eta konpilagarriak dira Visual C ++-rekin, baina probak oraindik ez daude barne.\nProiektu irekia GitHub-en garatzea eta pull eskaerak jasotzea espero da hirugarrenak ezaugarri eta adabaki berriekin. Bazkide izateko CLA kodea transferitzeko hitzarmena sinatu behar duzu.\nMSVC taldeak uste du STLtik GitHub-era egindako migrazioak Microsoft bezeroei garapen prozesuan egunean egoteko, berrikuntzekin esperimentatzeko eta proiektua garatzen lagunduko duela.\nHorren ordez, garatzaileek beste proiektu batzuetan estandar berrien inplementazio puntualak erabili ahal izango dituzte.\nAdibidez, kodea trukatu dezakezu LLVM proiektuan funtzionatzen duen libc ++ liburutegi batekin. Microsoft-ek azpimarratzen du STL eta libc ++ ez direla bat egiten, liburutegi desberdinak dira oraindik, egitura eta plataforma ezberdinekin. Hala ere, orain bi liburutegietarako eginbide berriak landu ditzakezu lizentzien inguruko kezkarik gabe\nLiburutegi estandarraren inplementazio honek ez du GCCk edo Clangek emandako inplementazioekin lehiatzeko asmorik, adibidez: Microsoft proiektuak ez du Microsoft baino beste plataforma batzuk onartzeko asmoa.\nHala ere, garatzaileek kalitate handiko inplementazioa lortu nahi dute: estandarrak eta oso azkarrak.\nBitariko bateragarritasuna Visual C ++ 2015 eta 2017 bertsioekin bermatuta dago (Liburutegi hau 2019ko bertsioarekin hornituta dago), estandarra amaitu baino lehen gauzatutako funtzioak izan ezik (lan dokumentuak eta zehaztapen teknikoak The C ++ Standards Committee).\nWCBF02 adarrak (oraindik Microsoft-en barnekoa) aldaketa bateragarriak ditu maila bitarrean, baina ez iturburu mailan (liburutegi estandarraren eguneratze baterako, zure proiektuak berriro konpilatu beharko dituzu, ez bakarrik DLLa aldatu). Adar honek zenbait hobekuntza eta konponketa ditu eta laster publikoki ikusgai egongo da.\nDoako gisa deskribatutako zenbait proiektutan ez bezala, Microsoftek akatsak salatzea eta proiektuaren kodean laguntzea gomendatzen du (Kasu honetan, beharrezkoa izango da CLA bat sinatzea Microsoft-i ekarpenak birbanatzeko beharrezkoak diren eskubideak emateko, batez ere proiektuaren lizentzia aldatzen bada, LLVM-k hainbat urtez izan duen zailtasuna).\nEtorkizun hurbilean, Microsoftek barne probako multzoa gehitu beharko lioke proiektuari. Barruan handitutako akatsen zerrenda GitHub-era migratzen ari da. Momentuz konpilazioa MSBuild-ekin egiten da, baina CMake-ra migrazioa abian da. C ++ 20 funtzionalitatea ezartzen ari da.\nBeste Visual C ++ osagai batzuk ez lirateke erabilgarri egongo lizentzia libreak lortzeko. Microsoftek aukera hori justifikatzen du C ++ liburutegi estandarra nahiko konpilatzailea independentea dela (adibidez, C liburutegi estandarraren aldean) eta oso azkar garatzen dela konpilatzailearen beste osagai batzuekin alderatuta.\nSTL iturburu kodea dago orain eskuragarri dago Github-en bertan interesdunek deskargatu edo haren kodea aztertu ahal izango dute.\nGitHub biltegiak produktuaren iturburu-kode guztiak ditu, CMake eta README eraikuntza sistema berri bat informazio gehiagorekin. Liburutegia Apache 2.0 lizentziapean dago (bitxi batzuk izan ezik).\nJakina, honek ez die STL erabili nahi duten garatzaileei eragiten, Visual Studio IDEan erabiltzeko moduan baitago. Hala ere, STL garapenean parte hartu nahi duten garatzaileek GitHub biltegia erabiliz egin dezakete.\nGitHub-era mugitzen ari da oraindik, baina kodea klonatu eta eraiki daiteke.\nArtikuluaren bide osoa: Linuxetik » Berri » Microsoft-ek STL (C ++ liburutegi estandarra) ezartzetik atera zuen kodea


Independentzia deklarazioa eten dute elkarrizketari bidea idekitzeko | Mundua | KAZETA\nCarles Puigdemontek Kataluniako independentzia deklarazioa etetea erabaki du negoziazio fase bat idekitzeko. Nahiz eta erabakiak ez duen guztien oniritzia lortu, Legebiltzarreko osoko bilkura ondoren, Junts Pel Si eta CUPeko 72 diputatuek independentzia deklarazioa sinatu dute urriaren 10ean.\nIurre BIDEGAIN|2017/10/11 08:45|0 iruzkin Eguneratua:\nPuigdemont independentzia deklarazioa izenpetu zuen mementoa. (@govern)\nMundu osoa Kataluniari begira jarri zen urriaren 10ean. Carles Puigdemonten agerraldia 18.00etarako aurreikusia bazen ere, ordu batez gibelatu zuten. Hitza hartu bezain laster, Kataluniako herriari baita nazioarteari ere zuzendu zitzaien Generalitateko presidentea: "herriaren agindua nire egiten dut, Katalunia estatu independente izan dadin, errepublika gisa". Hortik gutxira idenpendentistei atsekabea sortu zien erabakiaren berri eman zuen. Hain zuzen, elkarrizketari bidea idekitzeko, independentzia deklarazioaren eraginak etetea proposatu zuen.\nHala eta guztiz ere, Legebiltzarreko osoko bilkura bukatu eta Junts Pel Si zein CUPeko 72 diputatuek deklarazioa sinatu zuten. Adierazpenak honakoa dio: "Kataluniako Errepublika eratzen dugu, estatu independente eta subirano gisa". Hamarkadatan egindako saiakerari aipu egin eta trantsiziorako lege juridikoa abian jartzen dela dio deklarazioak. Halaber, Europako Estatuei baita nazioarteari ere bitartekaritza lana egiteko eskaera egin die.\nPuigdemonten hitzak ildo beretik joan ziren: "Kataluniako arazoa, Europaren kontua da". Lehenik, urriaren 1ean iragan zen erreferenduma gogora ekarri zuen lehendakariak eta hori posible egin ahal izan zutenak eskertu zituen. "Erreferenduma egunaren irudiak ez ditugu inoiz ahaztuko", nabarmendu zuen.\nEstatu espainiarrak "katalanofobia kanpaina" bultzatu duela aipatu eta, independentistek 18 aldiz Gobernuari legezko erreferendum bat antolatzeko eskaera egin dietela azpimarratu zuen. Bozkatzeko aukera izatea galdetzen duen "jende normala" direla ohartarazi ondoren, Kataluniak "Estatu independente bat izateko eskubidea irabazi" duela erran zuen Carles Puigdemontek.\nLehendakariaren hitzek atsekabea sortu zuten CUPeko kideen artean. Hain zuzen, Anna Gabriel CUPeko diputatuak honakoa erran zuen: "Gaur errepublika katalana aldarrikatzea egokitzen zen". Orain arte egindako guztia "herriarengatik" egin dutela nabarmendu eta, ezin dutela errepublika baztertu aipatu zuen. "Gaur borroka aro berria abiatu dugu", erantsi zuen.\nLegebiltzarreko bilkura bukatu bezain laster Gobernu espainiarrak erantzun zuen. Soraya Saenz de Santamaria presidenteordeak uko egin zion bitartekaritza onartzeari. Mariano Rajoy Gobernu espainiarreko presidenteak ezohiko Ministroen Kontseilua antolatu du gaurko, 09.00etan.


Etiketa: mugikorretarako aplikazioa | Martech Zone\nEtiketa: aplikazio mugikorra\nSalonist Spa eta Salon Management Platform: Hitzorduak, Inbentarioa, Marketina, Nominak eta gehiago\nAsteazkena, ekaina 2, 2021 Asteazkena, ekaina 2, 2021 Douglas Karr\nSalonist spa eta saloiek nominak, fakturazioa, bezeroak erakartzen eta marketin estrategiak gauzatzen laguntzen duen apaindegi softwarea da. Ezaugarri hauek daude: Bainuetxe eta Saloien Online Erreserbetarako Hitzorduen Ezarpena - Salonist lineako erreserba software adimenduna erabiliz, zure bezeroek edozein tokitan hitzorduak programatu, programatu edo bertan behera utzi ditzakete. Webguneen eta aplikazioen gaitasunak ditugu, Facebook eta Instagram sare sozialetako heldulekuekin integra daitezkeenak. Honekin, erreserba prozesu orokorra erabat da\nNola hobetu mugikorreko bihurketa tasak zorro digitalekin\nOsteguna, maiatza 28, 2020 Osteguna, maiatza 28, 2020 Nina Ritz\nMugikorreko bihurketa tasek zure mugikorretarako aplikazioa / mugikorretarako optimizatutako webgunea erabiltzea aukeratu duten pertsonen ehunekoa adierazten dute eskainitakoen guztizko kopurua. Zenbaki honek zure mugikorreko kanpaina zein ona den eta, xehetasunekin arreta jarriz, zer hobetu behar den adieraziko dizu. Bestela, arrakasta izan duten merkataritza elektronikoko dendari askok mugikorreko erabiltzaileei dagokienez irabaziak behera egiten dutela ikusten dute. Erosketa-gurdien abandonatze tasa oso altua da mugikorreko webguneetan, eta hori bazara\nMugikorretarako aplikazioen garatzaile guztiek ezagutu behar dituzten joerak 2020rako\nOsteguna, urtarrila 23, 2020 Osteguna, urtarrila 23, 2020 Bobby Gill\nEdonora begiratuta ere, argi dago mugikorren teknologia gizartean integratu dela. Allied Market Research-en arabera, aplikazioen merkatuaren tamaina globala 106.27 mila milioi dolarrekoa izan zen 2018an eta 407.31 milioi dolarrekoa izango dela aurreikusten da 2026rako. Aplikazioek enpresei ematen dien balioa ezin da gutxietsi. Mugikorraren merkatua hazten doan heinean, enpresek bezeroak mugikorretarako aplikazioarekin erakartzen dituztenen garrantzia esponentzialki handiagoa izango da. Ren trantsizioa dela eta\nOsteguna, azaroa 22, 2018 Nitin Lahoti\nMugikorreko jatorrizko esparruek garapen denbora murrizten dutenez eta garapen kostuak murrizten dituztenez, mugikorretarako aplikazioak ezinbestekoak izaten ari dira enpresa askorentzat berrikuntza bultzatzeko. Zure mugikorreko aplikazioa eraikitzea ez da batere garestia eta zaila, duela pare bat urte bezala. Industrian elikatzen direnak espezializazio zentro eta ziurtagiri desberdinak dituzten aplikazioak garatzeko enpresak dira. Guztiak erasokorrak dira zure negozioaren alderdi guztietan eragin positiboa izan dezaketen negozio aplikazioak eraikitzen. Nola mugikorreko aplikazioak\nPlaynomics: Mugikorretarako aplikazioak eskuratzeko balioaren aurresatea (AVP)\nAzaroaren 10ean, asteazkenean, 13 Igandea, urria 4, 2015 Douglas Karr\nZure mugikorreko aplikazioa saltzea bolumen handiko eta balio baxuko estrategia da, beraz, bezeroak eskuratzea eta bezero horiek bezero gisa bihurtzea, mantentzea eta saltzea bermatzea. Kanal anitzeko marketin ingurunean, funtsezkoa da ulertzea non lortzen duzun inbertsioaren errendimendu onena. Hori ez da klik bakoitzeko kostuarekin neurtzen. Mugikorraren bezeroaren bizitza ere ulertu behar da. Bezeroaren bizitza osorako balioa (CLV edo CLTV), bizitza osorako bezeroaren balioa (LCV) edo erabiltzailearen bizitza osorako balioa (LTV)


Hainbat erreforma Justizian\nEpaileek eurek izateko beraien nagusiak aukeratzen dituztenak Botere Judizialaren Lege Organikoaren aldaketa iragarri eta handik ordu batzuetara, Justizia Ministro berriak Justiziari 180 graduko aldaketa eragingo dion hainbat lege erreforma iragarri du.\nHona hemen eztabaida piztu duten erreformetako batzuk:\nAdingabeen legea: Ikerketa eta epaiketa bateratu egingo dira adingabeak eta pertsona helduak inplikatuta dauden delitu larrien kasuetan, prozedura bakar batean sartuko dira guztiak.\nHaurdunaldia Borondatez Eteteari buruzko Legea: Adingabeei gurasoen baimena eskatuko zaie haurdunaldia eten ahal izateko .\nKoordainketa: Bigarren instantzian errekurritzen duten pertsonek tasa judizialak ordainduko dituzte. Neurri horren bitartez organo Judizialen “gehiegizko erabilera” ekidin nahi du Gobernuak.\nBetirako kartzela zigorra: Kasu oso larrietan eta damurik ez badago, bizitza osorako kartzela zigorra ezartzeko aukera, berrikusia izateko aukerarekin.\nJustizia.net-en ikus ditzakezu Alberto Ruiz Gallardon Justizia Ministroak iragarritako proiektu eta lege erreforma guztiak.\n2012ko otsailaren 7ean argitaratua. Honi buruz gehiago irakurri: Araudien azken berriak. Iruzkin bat.\nMikelek izena aldatu dezake eta Amaia deitu daiteke\nErregistro Zibilean identitate aldaketa izapidetzen ari diren EAEko transexualek beraien sexua egiaztatuko duen behin-behineko dokumentazioa eskatu ahal izango dute. Neurri hau, beste batzuen artean, Eusko Jaurlaritzak aste honetan onartu duen transexualen eskubideak aitortzeko Lege Proiektuan jasota dago.\nEnplegu eta Gizarte Gaietako Sailak landu du testua eta Estatuan izapidetzen den ezaugarri horietako bigarrena da (Nafarroak ere antzerako proiektua onartu du).\nGenero-identitate arrazoiengatik ez diskriminatzeko eta transexualen eskubideak onartzeko Lege-aurreproiektuaren helburu nagusia transexualitate-izaera definitzea da; horrela, Erregistro Zibilean sexuaren erregistro-marka eta izena aldatzeko baldintzak arautzen dituen martxoaren 15eko 3/2007 Estatuko Legea zabaldu egiten da.\n3/2007 Legearen arabera, pertsona transexualek erregistroko inskripzioa aldatu ahal izango dute mediku-txosten bat aurkezten badute. Mediku-txosten horrek honakoak egiaztatu behar ditu: alde batetik, interesatuak genero-disforia duela, eta, bestetik, izan nahi duen sexuari dagozkion ezaugarri fisikoak bereganatzeko, interesatua gutxienez bi urtez tratamenduan egon dela.\nEusko Jaurlaritzak onartutako proiektuaren arabera, sexu batekoa edo bestekoa izatea ez da soilik kanpoko sexu-organoei lotutako kontzeptua, baizik eta zerbait gehiago. Hori dela eta, honako baldintza hauek betetzen dituztenei ere aitortuko zaie transexual-izaera:\nSexu biologikoaren eta berezkotzat sentitzen duen genero-identitatearen artean gutxienez 6 hilabetez disonantzia egonkorra eta iraunkorra egiaztatzea, mediku- edo psikologo-txosten baten bitartez.\nAdierazten duen eta onartuta izan nahi duen genero-identitateari buruzko erroreak sor ditzakeen nortasun-nahasmendurik ez izatea; eta, horri lotuta, borondate egonkorra, zalantzarik gabekoa eta iraunkorra erakustea.\nOsasuna, lana eta hezkuntza\nPertsona transexualen eskubideak onartzeko Lege-aurreproiektuari esker, giza-talde hau osatzen duten pertsonek behin-behineko dokumentazioa lortu ahal izango dute, identifikazio aldaketa Erregistro Zibilean burutu aurretik.Horrez gain, Gemma Zabaletak zuzendutako Enplegu eta Gizarte Gaietako Sailak landutako testuak ondorengo neurriak jasotzen ditu:\nEAEko administrazio guztiek aurreko identitateari buruzko aipamen guztiak ezabatuko dituzte haien fitxategietatik.\nOsasun arloan, transexualitatearen alorreko erreferentziazko unitatea arautzen da. Neurri horren bitartez mediku-zerbitzua indartu egingo da.\nLan arloari dagokionean, euskal herri-administrazioetan transexualen kontratazioa bultzatzeko neurriak hartuko dira.\nHezkuntza-esparruan transexualitatearen alorreko jardunak garatuko dira.\n“Berdindu” zerbitzuak, hau da, transexualentzako, haien familiartekoentzako eta hurbilekoentzako informazio-, orientazio- eta aholkularitza-zerbitzuak bere horretan jarraituko duela bermatuko da.\n2012ko urtarrilaren 13ean argitaratua. Honi buruz gehiago irakurri: Erregistro Zibila eta Bake Epaitegiak. Iruzkin bat egin.


Sartu Eus Cast Eng\nInformazio Gizartearen Zerbitzuen Legearen (LSSI) 22.2 artikuluak dioena betez, eta 2009/136/CE Europar Direktibari jarraiki, Creactionek web gune honek cookien erabilera egiten duela jakinarazten du.\nEdukien eta funtzio pertsonalizatuen erabilpen oso bat egin ahal izateko, erabiltzailearen ordenagailuaren nabigatzaileak edota gailu mugikorrak cookiak onartu beharra ditu. Ohikoa da nabigatzaileak berariaz hala egitea.\nWeb gune honetako cookiek ez dute izena, helbidea eta antzeko isilpeko informaziorik jasotzen. Hala eta guztiz ere, web gune honetako zein beste edozeinetako cookieak mugatu, blokeatu edo ezabatu nahiko bazenu, nabigatzailea eratu dezakezu hauek onartu edota arbuiatzeko edota automatikoki ezabatuak izan daitezen behin nabigatzailea itxi edota ordenagailua zein gailu mugikorra itzali ostean.\nCookien eratzea nabigatzaileetan honela egiten da:\nFirefox: Lehentasunak > Isilpekotasuna.\nGoogle Chrome: Konfigurazioa > Isilpekotasuna > Edukien konfigurazioa > Cookieak.\nSafari: Lehentasunak > Isilpekotasuna.\nInternet Explorer: Tresnak > Interneteko Ezarpenak > Isilpekotasuna > Aurreratua.\nWeb gune honetako informazioa Facebook ala Twitter bezalako sare sozialetan banatzen bada, litekeena da web gune hauetako cookiek jasotzea. Creactionen eskumenetik kanpo daude beste web guneen cookien ezarpenak, beraz beste web gune horietan haien cookiei buruzko kontsulta egitea iradokitzen dugu.\nCreactionen ondorengo cookieak erabiltzen ditugu:\n__ga Sesioa Googleen cookie hau haien Google Analytics zerbitzurako erabiltzen da.\nNeurketa eta analisi estatistikorako erabiltzen den Analisi Cookiea, erabiltzaile kopurua neurtzea ahalbidetzen duena\nWeb gune honek berezko cookieak eta beste batzuenak erabiltzen ditu zure nabigazioa hobetzeko, zure lehentasunetara moldatzeko eta analisi lanak aurrera eramateko. Nabigatzen jarraitzerakoan gure Cookie Politika onartzen ari zara.


Nire ezkontidea dibortzioan hiltzen da, zer gertatzen da herentziarekin? | Consumer\nNire ezkontidea dibortzioan hiltzen da, zer gertatzen da herentziarekin?\nEzkontza egitez bananduta zegoela egiaztatzen bada, epai judizialik egon ez arren, herentziaren gaineko eskubide legitimoak galtzen dira.\nEzkontide bat hiltzen bada, besteak oinordekotzeko eskubidea du… Baina, zer gertatzen da dibortzio-prozesu batean sartuta bazeuden? Medidas de seguridad. Oraindik epairik ez badago, ziurrenik ezkontide alarguna bere eskubideei eusten saiatuko da. . Hala ere, bizikidetzaren amaiera eta izatezko banantzea frogatzen bada, epai judizialik egon ez arren, bizirik geratu den ezkontideak herentziaren gaineko eskubide legitimoak galduko ditu.\nDibortziorik badago prozesua amaitu ez badu?\nNoiz amaitzen da ezkontza? Legezko alderdiari dagokionez, Kode Zibilak argi eta garbi ezartzen du 85. artikuluan, non adierazten baitu ezkontza desegin egiten dela “ezkontide baten heriotzagatik edo heriotzagatik eta dibortzioagatik”, azaldu du Andrea López Paloma Zabalgo bulegoko abokatuak.\nBeraz, dibortzio- edo banantze-prozedura ezkontideen dibortzioa edo legezko banantzea agintzen duen epaiarekin amaitzen da soilik. Gainera, Kode Zibileko 89. artikuluak dioenez, ezkontza desegiteak indarra izanen du irmo denetik, Dibortzio Express abokatuaren Mario Utrillak gehitu duenez.\nZer gertatzen da dibortzioarekin ezkontideetako bat epaia eman aurretik hiltzen bada? Kasu horretan, “dibortzio-prozedura” artxibatu egingo da, abokatuak dioen bezala, gerora sortutako kausa bat dagoelako (senar-emazteetako baten heriotzagatik desegiten da ezkontza).\nDibortzioa: herentziaren gaineko ondorioak\nBizirik geratu denak herentzia jaso ahal izango du edo dibortzio-prozesua abian dela kontuan hartuko da?\nEgia esan, dibortzio-epairik ez badago eta aldez aurretik banantze judiziala edo izatezkoa egon dela egiaztatzen ez bada, eta ezkontide alargunari herentzia eskuratzeko aukerarik ematen ez badio, “ziurrenik herentzia-eskubideei eusten saiatuko da”, dio Utrillak. Eta, haren iritziz, bi ezkontideak elkarrekin bizi badira heriotzaren unean, eta ez badute dibortzio-eskaerarik aurkeztu, “alargunak herentziarako eskubidea du”.\nLegeak, Kode Zibilaren 834. artikuluan ezartzen duenez, legez edo egitez bananduta ez dagoen ezkontideak, bere ezkontidea hiltzean, “hobetzeko den herenaren usufruktua izateko eskubidea izango du, baldin eta herentzian seme-alabarik edo ondorengorik badago”, dio Andrea Lópezek. Baina ezkontzak bananduta zeudela egiaztatzen bada, epai judizialik egon ez arren, “herentziaren gaineko eskubide legitimoak galtzen dira”.\nHildakoaren oinordekoek zeregin garrantzitsua izan dezakete, Mario Utrillak dioenez. Dibortzioa martxan baldin badago, dibortzio-demanda erants dezakete (horrek frogatzen du, printzipioz, elkarbizitza eten dela eta bi ezkontideen arteko harreman afektiboa hautsi dela), eta ezkontide alargunak herentziarako eskubidea galtzeari buruzko artikuluak aplika daitezela eskatu.\nGainera —ez denez aski izatezko bereizketa hutsa argudiatzea hori justifikatzen duen frogarik gabe, Andrea Lópezek argitzen duenez—, gure Zuzenbideak zenbait frogabide onartzen ditu, “lekuko, manifestazioen akta, hitzarmen arautzailea, etab.”.\nEta adiskidetzea bazegoen?\nBatzuetan, dibortzio-prozesuan egon arren, adiskidetzeak izaten dira. Zer gertatzen da kasu honetan? Ezkontideak adiskidetzen badira eta dibortzio- edo banantze-epaia baino lehen elkarrekin bizitzen hasten badira, bizirik irauten duenak bere herentzia-eskubideak gordeko ditu.\nBaina arreta jarri behar da, errekuperatu egiten baitira “baldin eta adiskidetze hori adierazia bada”. Hala, epaileari formalki jakinarazi behar zaio; izan ere, adiskidetzeak ez badu “ez du eraginkortasunik bizirik geratu denaren ondorengotza-eskubideen ondorioetarako”, azaldu du Andrea Lópezek.\nZer gertatzen da testamentuarekin?\nTestamentua egitea beti da gomendagarria. Adituak ez dira aspertzen izapide erraz hori, oso eskuragarria, egitea gomendatzeaz, askotan "erabakigarria" baita, Diego Fernández aholkulariak dioenez. Are gehiago dibortzioaren kasuan. Ohikoena da testamentuan ezkontide bat bestearen onuradun gisa agertzea eta "arazorik ez izateko, dokumentu hau ez ahaztea eta dibortziatzean aldatzea gomendatzen dut", argitu du. Hala ere, komeni da gogoratzea Auzitegi Gorenak epai bat eman zuela 2018an, eta, haren arabera, "dibortzioaren aurretik egindako testamentuan ezkontidea oinordeko izendatzea ondoriorik gabe geratzen da".


Saint-Jean-sur-Moivre - Wikipedia, entziklopedia askea.\nRaymond LAPIE (2014-2020)\n48° 54′ 14″ N, 4° 35′ 00″ E / 48.903888888889°N,4.5833333333333°E / 48.903888888889; 4.5833333333333Koordenatuak: 48° 54′ 14″ N, 4° 35′ 00″ E / 48.903888888889°N,4.5833333333333°E / 48.903888888889; 4.5833333333333\nSaint-Jean-sur-Moivre Frantziako udalerria da, Marne departamenduan dagoena, Grand Est eskualdean. 2013an 200 biztanle zituen.\n2007an Saint-Jean-sur-Moivre udalerrian erroldatutako biztanleak 200 ziren. Familiak 74 ziren, horien artean 14 pertsona bakarrekoak ziren (14 bakarrik bizi ziren gizonak), 23 seme-alabarik gabeko familiak ziren, 32 seme-alabak dituzten bikoteak ziren eta 5 seme-alabak dituzten guraso-bakarreko familiak ziren.\n2007an 77 etxebizitza zeuden, 72 familiaren etxebizitza nagusia ziren, 3 bigarren erresidentzia ziren eta 2 hutsik zeuden. 75 etxeak ziren eta 2 apartamentuak ziren. 72 etxebizitza nagusietatik 64 bere jabearen bizilekua ziren, 7 alokairuan okupaturik zeuden eta 1 doan lagata zegoen; 1ek bi gela zituen, 5 etxek hiru zituzten, 10 etxek lau zituzten eta 56 etxek bost zituzten. 55 etxek euren parking plaza propioa zuten azpian. 26 etxetan ibilgailu bat zegoen eta 42 etxetan bat baino gehiago zituzten.\nSaint-Jean-sur-Moivre udalerriko biztanleria-piramidea 2009an .\n2007an lan egiteko adina zuten pertsonak 133 ziren, horien artean 93 aktiboak ziren eta 40 inaktiboak ziren. 93 pertsona aktiboetatik 88 lanean zeuden (47 gizon eta 41 emakume) eta 5 langabezian zeuden (3 gizon eta 2 emakume). 40 pertsona inaktiboetatik 13 erretiraturik zeuden, 18 ikasten zeuden eta 9 "bestelako inaktibo" gisa sailkaturik zeuden.\n2009an Saint-Jean-sur-Moivre udalerrian 69 unitate fiskal zeuden, 212 pertsonek osaturik. Pertsona bakoitzeko diru-sarrera fiskalaren mediana urteko 20.213 euro zen.\n2000. urtean Saint-Jean-sur-Moivre udalerrian 10 nekazaritza-ustiategi zeuden.\nOrriaren azken aldaketa: 13 maiatza 2016, 20:03.


ARTXIBO KRONOLOGIKOA. Hondakinen kudeaketaren urteko adierazpena/memoria - Hondakinak - Euskadi.eus\nARTXIBO KRONOLOGIKOA. Hondakinen kudeaketaren urteko adierazpena/memoria\nBizitza Baliagarriaren Amaieran dauden Ibilgailuen (BBAI) kudeatzaileen urteko memoria\nBizitza Baliagarriaren Amaieran dauden Ibilgailuen kudeatzaileen urteko memoria\nXII. eranskina.- 110/2015 Errege Dekretuaren 1. taula. GEEHen bilketari eta kudeaketari buruzko informazio erantsia\nOntzien urteko aitorpena\nHondakin-uren araztegietako lohien xedeari buruzko informazioa\nHEA artxibo kronologikoaren laburpen-memoria - Kudeatzaileak\nHA artxibo kronologikoaren laburpen-memoria - Kudeatzaileak\nHondakinen kudeatzaileek urtero aurkeztu behar dute artxibo kronologikoan jasotako informazioaren laburpen-memoria, XII. eranskinean jasotako edukiarekin, Hondakinei eta Lurzoru Kutsatuei buruzko uztailaren 28ko 22/2011 Legearen 41. artikuluaren arabera.\nHondakin espezifikoen kudeatzaileek (ontziak, tresna elektriko eta elektronikoen hondakinak, bizitza baliagarriaren amaieran dauden ibilgailuak, arazketa-lohiak), gainera, dagokien urteko memoria bidali behar dute.\nTEEHak tratatu edo gordetzen dituzten instalazioek eta TEEH negozianteek urtero txosten bat aurkeztu behar dute kokatuta dauden autonomia erkidegoaren ingurumen organuaren aurrean 110/2015 Errege Dekretuak eskatzen duen informazioarekin.\nTresna elektriko eta elektronikoen hondakinei (TEEH) buruzko informazio gehiago\nOntziratzaileek eta dendariek, berreskuratzaileek, birziklatzaileek eta balioa ematen dutenek, azken edukitzaileek, tokiko erakundeek eta Kudeaketa Sistema Integratuek ontzien aitorpena aurkeztu behar dute urtean behin eta martxoaren 31 baino lehen, sozietatearen egoitza duten autonomia-erkidegoko organo eskudunean.\nOntzi hondakinen azken edukitzaileek hondakin horiek non entregatu dituzten jakinarazi behar dute.\nOntzietan doazen produktuak lehen aldiz merkatuan jartzen dituzten enpresek merkatuan zein ontzi kantitate eta zenbat ontziratutako produktu jarri dituzten jakinarazi behar dute, eta haietatik berriro erabiltzeko ontziak zenbat diren adierazi. Etxeetan kontsumitu daitezkeen ontziei buruz dagokion Kudeaketa Sistema Integratuari jakinarazi behar zaio.\nOntziak eta ontzien hondakinei buruzko informazio gehiago\nSortutako ontzi-hondakinen kopurua murrizteko neurriei buruzko jarraipen-txostena.\nLas estaciones depuradoras de aguas residuales (EDAR) del País Vasco, independientemente de que sus lodos se destinen a usos agrícolas o no, deben remitir anualmente, antes del 1 de abril, la memoria con los datos relativos al año anterior.\nHondakin uren arazketako lohiei buruzko informazio gehiago\nHondakinak tratatzeko baimena duten pertsona fisiko edo juridikoak\nEstatuaren araudia\tReal Decreto 265/2021, de 13 de abril, sobre los vehículos al final de su vida útil y por el que se modifica el Reglamento General de Vehículos, aprobado por el Real Decreto 2822/1998, de 23 de diciembre\nEstatuaren araudia\tLey 22/2011, de 28 de julio, de residuos y suelos contaminados Estatuaren araudia\tReal Decreto 110/2015, de 20 de febrero, sobre residuos de aparatos eléctricos y electrónicos\nBizitza Baliagarriaren Amaieran dauden Ibilgailuen (BBAI) kudeatzaileen urteko memoria: 0121501\nXII. eranskina.- 110/2015 Errege Dekretuaren 1. taula. GEEHen bilketari eta kudeaketari buruzko informazio erantsia: 0121505\nOntzien urteko aitorpena: 0121503\nOntzien hondakinak prebenitzeko enpresa planaren jarraipena: 0121506\nHondakin-uren araztegietako lohien xedeari buruzko informazioa: 0121507\nHEA artxibo kronologikoaren laburpen-memoria - Kudeatzaileak: 0121508\nHA artxibo kronologikoaren laburpen-memoria - Kudeatzaileak: 0121509\nUrteko memoria urte bakoitzaren apirilaren 1a baino lehen aurkeztuko da eta aurreko urtean egindako hondakinen kudeaketari buruzkoa izango da.\nBizitza Baliagarriaren Amaieran dauden Ibilgailuen kudeatzaileen urteko memoriaren formularioa (xls , 128.5 KB)\nBizitza Baliagarriaren Amaieran dauden Ibilgailuen kudeatzaileen urteko memoriaren formularioa betetzeko gida (PDF, 875 KB).\nTresna elektriko eta elektronikoen hondakinak jasotzeko eta horiei berariazko tratamendua emateko instalazioek eta horiek berrerabiltzeko prestaketa-zentroek autonomia-erkidegoetara otsailaren 20ko 110/2015 Errege Dekretuaren 33. artikuluak ezarritako urteko memoria bidali beharko dute formatu elektronikoan. Horretan, XII. eranskinaren edukia jaso beharko da, eranskinaren 1. eta 2. taulak barne. Dokumentazio hori betetze-aldiaren hurrengo urteko lehen hiru hiletan bidaliko da.\nMemoria honek ez du ordezkatzen hondakin eta lurzoru kutsatuei buruzko 22/2011 Legearen 41. artikuluak ezarritako laburpen-memoria; izan ere, hori osatzen duen informazio osagarria da. Beraz, bi memoriak aurkeztu beharko dira, memoria datuak aipatzen diren urteko aldiaren hurrengo urteko martxoaren 31 aurretik.\nDokumenzaioa (excel formatuko memoria eta laginei buruzko txostena, hori izanez gero) IKS-eeM atariko e-DMA eskaeraren bidez aurkeztu beharko da. Horretarako, honako hau aukeratu beharko da:\nWaste-Hondakin ez-arriskutsuen sektorea.\nProzedura: MAG-RAEE: Tresna elektriko eta elektronikoen hondakinen kudeatzailearen memoria\nOharra: Nahiz eta sektorearen izena “Hondakin ez-arriskutsuak” izan, memoria bakarra da eta jasotako tresna elektriko eta elektronikoen hondakin guztien datuak aurkeztu beharko dira, arriskutsuak edo ez-arriskutsuak diren kontuan hartu gabe.\nArtxiboak 3 erlaitz ditu (honako 2 hauek baino ez dira beteko):\nEnpresaren datuak: Enpresa identifikatzeko datuak bete behar dira\nXII. eranskina – 2. taula: honako hauei buruzko datuak jaso behar dira: instalazioan jasotako tresna elektriko eta elektronikoen hondakinak, beste instalazio batzuetan tratamendua jasotzeko bidali direnak eta 2018. urtearen hasierako stocka. Aurreko datuak baliatuta, 2019. urtearen hasieran egon beharko litzatekeen stocka kalkulatzen da.\nTratatutako kopuruei dagokienez, instalazioan jasotako aurretratamenduaren ostean osagai eta materialei emandako tratamendua zehaztu behar da. Hau da, tresna elektriko eta elektronikoen hondakinak desmuntatzen dituen instalazio batek desmuntaketaren ondorioz birziklatutako, balioztatutako edo ezabatutako piezen kopuruaren berri eman beharko du.\nHondakin bat birziklatutzat joko da, baldin eta hondakin eta lurzoru kutsatuei buruzko 22/2011 Legearen I. eta II. eranskinen R2 eta R11 artean jasotako tratamendu-eragiketa bat bete badu. Balorizazio energetikoa (R1) “beste balorizazio mota bat” bezala zenbatuko da. Hondakinen ezabaketa D1 eta D14 arteko eragiketetan dago jasota.\nBeste instalazio batera bidalitako tresna elektriko eta elektronikoen hondakinei buruzko atalean, tratamendurik gabe beste kudeatzaile bati transmititu zaizkion tresna elektriko eta elektronikoen hondakinak zehaztu behar dira. Kasu horretan, kudeatzaile hori Euskal Autonomia Erkidegoan, beste autonomia-erkidego batean, Europar Batasuneko beste estatu batean edo Europar Batasunetik kanpo dagoen adierazi beharko da.\nIKSeeM aplikazioan eskaera bat sortzeko ezkerraldeko menuaren ondorengo atalarera jo beharko duzu: e-environment /e-DMA Solicitud. e-DMA berria sortzean honako hau aukeratu beharko da:\nProzedura: OUA: Ontzien urteroko aitorpena\nBete Excel orrien edukia:\nEnpresa D.: Enpresaren datu orokorrak. Zentroak bete beharreko datuak dira.\n1 Formularioa: Sortutako ontzien hondakinak. Aurreko urtetan bezala bete.\n2 Formularioa: Merkatuan jarritako ontziak. Aurreko urtetan bezala bete.\nLaburpena (ez bete). Aurreko bi orrien sintesia da. Ez dute enpresek beteko.\nUrteko jarraipen-txostena hurrengo urtearen maiatzaren 31 baino lehenago aurkeztu behar da.\nIKSeeM aplikazioan eskaera bat sortzeko ezkerraldeko menuaren ondorengo atalarera jo beharko duzu: e-environment /e-DMA Solicitud. e-DMA berria sortzean WASTE - RESIDUOS NO PELIGROSOS sektorea eta PEPJT - PEParen jarraipen txostena prozedura aukeratu beharko duzu.\nOntzien hondakinak prebenitzeko enpresa planaren urteko jarraipen-txostena (doc , 47.0 KB)\nSectorea: Waste-Residuos no peligrosos\nProzedura: Comunicación de lodos aplicados en suelo agrícola\nFormulario del anexo I de la Orden AAA/1072/2013, de 7 de junio\nMemorian jasotako informazioa aurkezten laguntzeko, Eusko Jaurlaritzako Ingurumen Administrazioaren Zuzendaritzak erantsitako memoria-eredua prestatu du. Bertan, 22/2011 Legearen XII. eranskineko informazioa jasotzen da.\nMemoria datuak aipatzen diren urteko aldiaren hurrengo urteko martxoaren 31 baino lehen bidali behar da, izapidetze elektronikoaren bidez.\nExcel fitxategia betetzeko jarraibideak\nFitxategiak 6 erlaitz ditu (hurrengo 3 fitxak bakarrik beteko dira) (beste 3ak informatiboak dira Ez dira beteko):\nOrria: Enpresa-zentroaren datuak: Enpresaren eta zentroaren identifikazio-datuak beteko dira\nOrria: sarrerak: honekin beteko da:\nZentroan jasotako hondakinen datuak.\nHondakinari buruzko informazioak honako hauek jasoko ditu:\nLER kodea (LER-RNP - CPA-MATERIAL orrian dago kodifikatuta),\nHondakinaren deskribapen librea\nEta kopurua (kilogramoak).\nHondakina nondik datorren,\nEta zure zentroan egingo den tratamendu-eragiketa.\nRAEE hondakinen kudeatzailea denean, gainera, honako zutabe hauek beteko ditu:\nhondakina instalazioan tratatzea, jatorria eta RAP- ez rap\nOrria: Irteerak: honekin beteko da:\nzentrotik ateratzen diren hondakin edo materialen datuak.(LER-RNP CPA-MATERIAL orrian dago kodifikatuta)\nHondakinari edo materialari buruzko informazioak LER kodea (hondakin bakoitzarentzat) eta CPA kodea (material bakoitzarentzat) izango ditu.,\nHondakinaren edo materialaren deskribapen librea\nHondakinen edo materialen helmugan honako hauek adieraziko dira:\nHondakinak nora doazen,\nEta helmugako zentroan egingo den tratamendu-operazioa.\nOrria: LER-RNP CPA-Materiala: EZ DA BETEKO. Hondakinen LER kodeak eta materialen CPA kodeak kontsulta-orri bat dira.\nOrria: Mun-Pro_C.A_OpTr-C.Pelig: EZ DA BETEKO. Udalerrien kontsulta orria da.\nOrria: Bete behar ez den laburpena: EZ DA BETEKO. Lehenengo hiru orrietan grabatu dituzten datuekin automatikoki beteko da, eta taldekatutako datuak jasotzeko erabiliko dugu.\nArtxibo kronologikoko informazioaren laburpen-memoriak 22/2011 Legearen XII. eranskineko informazioa jaso behar du.\nDokumentazioa e-DMA notifikazioaren bidez aurkeztu behar da IKS-eeM sisteman (Gestión e-DMA)


Frantziako telefonia mugikorreko konpainiei isun historikoa, prezioak ituntzeagatik | Consumer\nFrantziako telefonia mugikorreko konpainiei isun historikoa, prezioak ituntzeagatik\nErabiltzaileek zerbitzuak garestitu zituzten, lehiakiderik ez zutelako\nFrantziako Lehiaren Kontseiluak 534 milioi euroko isuna jarri die herrialdean diharduten telefonia mugikorreko hiru konpainiei (Orange, SFR eta Bouygues), lehia askearen legeak urratzeagatik.\nErakunde horrek frogatutzat jotzen du enpresa horiek, 2000 eta 2002 bitartean, prezio-taula komun batean ados jarri zirela. Horri esker, merkatuko logikatik kanpo mantendu ahal izan zituzten tarifak, eta iraupen luzeko kontratuetarako eskaintzak ugaritu ahal izan zituzten, bezeroak galduko ez zituztelakoan.\nLehiaren Kontseiluak uste du erabiltzaileek zerbitzuak garestitu egin zituztela, eskumenik ez zutelako eta “epe ertainean nolabaiteko egonkortasuna” lortu nahi zuten ezkutuko itunen ondorioz.\nHorregatik guztiagatik, Orangeri (Amenaren jabea) 256 milioi euro, SFR (220 milioi) eta Bouygues Télécom (58 milioi) ordaintzera kondenatu du.\n“Funsgabea eta neurriz kanpokoa”\nOrangeren aburuz, zigorra “funtsik gabea eta neurriz kanpokoa” da. Konpainia horrek dio ezinezkoa dela Frantziako telefoniaren tamainako merkatu bat banatzea, 40 milioi bezero baino gehiago eta 20.000 saltoki inguru dituena.\nSFRek, bestalde, “ezusteko sakona” izan du Lehiaren Kontseiluaren erabakiagatik. Orangek bezala, neurria “neurriz kanpokotzat” jotzen du, erakunde berak iraganean antzeko gaiei buruz hartutako beste neurri batzuen antzera.\nBi konpainiek adierazi dute apelazio-errekurtsoa jartzeko asmoa dutela, isunari aurre ez egiteko.\nFrancia-eu multa-eu operadoras-eu


Bertako produktuak gertuko establezimenduetan - etakitto.eus\nBertako produktuak gertuko establezimenduetan\nEibar eta inguruko elikagai-ekoizleek ez dute lan samurra. Gero eta supermerkatu handi gehiago dituen herrian tokia aurkitu behar dute maitasun handiz ekoitzitako produktuak saltzeko. Zorionez, herriko denda txiki batzuek, aspaldikoak izan edo orain dela urte gutxi sortuak izan, urte hauetan zehar eskainitako kalitateari eusteko asmoz eta, bide batez, elkarri laguntzeko, inguruan ekoitzitako produktuak eskaintzen dituzte. Hain zuzen ere, horrek bereizten ditu beste negozioetatik: produktua ondo ezagutzea, kalitatezkoa izatea eta inguruan ekoiztua izateak ematen duen konfiantza.\nArtikulu honetan bertako produktuak saltzen dituzten herriko zenbait denda eta jatetxe aipatuko ditugu, baina gehiago dira inguruko ekoizleen elikagaiak saltzen dituztenak. Eman buelta bat herrian zehar eta aurkitu zure gustokoena. Merezi du.\nBelardenda bat baino gehiago da Itxesi. 30 urte inguru daramatza bezeroen osasuna zaintzeko eta hobetzeko aukerak ematen, eta elikadura- (lekaleak, pastak, pureak, algak…) eta kosmetika-produktuak eskaintzen ditu horretarako, beste gauza espezifikoagoak saltzeaz gain. Gainera, ongizatearen bidean bezeroei hobeto laguntzeko, dietetika-zerbitzua ere eskaintzen du, besteak beste.\nItxesin eskaintzen diren zenbait produktu nahiko bereziak dira eta Eibar inguruan ez dago horrelakorik ekoizten duen inor, baina barazkiak, fruta eta ogia bertakoak dira. “Aspalditik daramagu bertako ekoizleen fruta eta barazkiak ekartzen. Eibartik, Bergaratik… Ogia ere hemen egindakoa da, Sosolan, hain zuzen ere”, esan digute Itxesin. Eta ez hori bakarrik, inguruko beste produktu batzuk ere badituztelako; eztia, adibidez.\nIbarkurutze fruta-dendak ez daramatza martxan Itxesik beste urte, baina Jonek eta Oihanek konfiantzazko eta maitasunezko tratua dute bezeroekin, bizi guztia bertan egon izan balira bezala. Euren eskaintzan bertako produktuek garrantzi berezia dute, batez ere barazkiek. “Sumendixa baserriko porruak edukitzen ditugu, ziazerbak… eta momentu batean ez badituzte, daukanari hartzen dizkiogu”, kontatu digu Jonek. Izan ere, logikoa denez, sasoian sasoikoa ekoizten dute bertako ekoizleek. “Batek ez duenean besteak du, orduan merkatu plazako beste batengana joaten gara. Normalean plazan egoten diren baserritarrekin egiten dugu tratua”, zehazten digu.\nElikagaiak munduko beste puntatik ekartzea geroz eta errazagoa den sasoi honetan, herritik bi pausura ditugun ekoizleen produktuak eskaintzeko hautua egiten du Ibarkurutzek. Horrela, harreman zuzena dute eurekin eta hartu-emana errazagoa izaten da, bitartekariekin ibili beharrean. “Harreman zintzoa dugu. Elikagai bat amaitu behar zaiela ikusten dutenean, esan egiten digute eta beste baten bila hasten gara. Askotan euren artean komentatzen dute eta eurek lortzen dituzte alternatibak”, diosku Jonek.\nAhal duten elikagai guztiak bertako ekoizleengandik jasotzen dituzte Ibarkurutzen, baina fruta-dendako eskaintza zabala denez, batzuetan kanpora jo behar dute. Hori bai, ez oso urruti. “Adibidez, alkatxofak, neguko karduak… ez dira hemen ekoizten, eta Nafarroako jendearekin egiten dugu tratua”, diosku dendariak.\nJonek esan digunaren arabera, bertako produktuak ekartzea ez da gertukoari laguntzeko keinu soila. “Produktuen kalitateari dagokionez, ez dago kolorerik. Bertako porruen eta Almeriatik datozenen (den-denak berdinak direnak) artean ez dago kolorerik, jaterako orduan asko igartzen da”, dio zintzo. Bezeroek asko baloratzen dute arlo hori. “Askotan gertatzen da bertako produktu bat amaitzen dela eta horren ordez kanpotik ekarritako zerbait dugula dendan, baina bezeroek ez dute eramaten”, diosku irribarrez. “Bihar ekarriko duzu?”, galdetzen diote, “ba bihar etorriko naiz”.\nKontserben prezioei dagokienez, badago aldea bertan edo kanpoan ekoitzia izan. “Gabonetan eta horrelako data berezietan gehiago erosten dira bertakoak, baina egunerokoan besteak gehiago, nahiz eta kalitatearen aldetik badagoen aldea”, aitortzen du Jonek. “Barazkien kasuan, ostera, prezio aldetik ez dago ia alderik, produktu puntualetan bakarrik”.\nOgia ere, noski, bertakoa dute, Sosolakoa. “Martitzen eta eguenetan ekartzen dugu. Hori bai dela ogia, lehen egiten zen moduan egindakoa”, amaitzen du.\nHaragian kolorerik ez\nUrkizu kaleko Mugika harategian, haragia saltzeaz gain, kontserbak, arrautzak (Eusko Label), edariak, lekaleak, gozokiak eta beste hainbat gauza saltzen dituzte. Eta ez hori bakarrik, zenbait lehiaketatan txapeldun izan dira ere (2019an XXII. Euskal Herriko Txistorra Lehiaketan bigarren saria eraman zuen eta XXI. Gipuzkoako Odoloste Lehiaketan, berriz, bosgarrena).\nMugika ikur da Urkizun eta eskaintzen dituen produktuek dute horren errua neurri handi batean. “Haragiari dagokionez, hemengo txekorrak dira denak, Euskal Herrikoak.\nGero, Egotzako gazta ere saltzen dugu, Mausitxakoa, Beizamakoa, hiru Idiazabal gazta ditugu eta Gorbeiako bestebat”, azaldu digu harategiko Aitorrek. “Bestetik, udan Loixola baserrikoen tomatea eta bestelako produktuak saltzen ditugu”, gehitzen du.\nAitor baserrikoa da eta ondo ezagutzen du nolakoa den baserri mundua. Beraz, harategira zerbait ekarri behar duen momentuan beti begiratzen die bertako produktuei. “Alde batetik, elkarri laguntzearen kontua dago; eta bestetik, produktuen kalitatea. Hemengo txekorraren edo kanpotik datorrenaren artean alde handia dago. Adibidez, batzuetan kanpotik ekarri behar izan dugu hemen ez zegoelako, eta asko igartzen da”, aitortzen duenez.\nHarategia hornitzeko, Mugika harategian ez dute arazo larregirik izaten bertako produktuekin. “Inguruko lau baserrirekin eta txahalak hazten dituzten bi abeltzain indartsurekin egiten dut lan batez ere. Ia denbora guztian berdinekin nabil tratuan”, azaldu digu. “Gero, beste ekoizle batzuk ere etorri izan dira produktuak eskaintzen, baina toki murritza dugu dendan”, dio esker onez.\nMugikak bezala, Oberena harategiak ere urte asko daramatza martxan, Bidebarrieta kalean euren kasuan. Eusko Label okela eskaintzen dute eta, ondorioz, Euskal Herriko baserrietatik hornitzen dira. “Animalia hemen jaio, hazi eta hildakoa izan behar da”, azaldu digute harategian.\nOberenak abeltzain batekin du tratua aspalditik eta ganadua falta zaionean inguruko beste batera jotzen du (Zestoako Urkaiko hiltegiko komertzialaren bitartez, kasu honetan). Dena dela, inguruko herrietatik ekarritako okela izaten da (Deba, Bergara…). Ekoizleekin harreman zuzena dute Oberenan, konfiantzazkoa, eta bezeroek igartzen dute.\nBertako produktuekiko konpromisoa du Oberenak, bai haragiekin bai harategian eskaintzen dituzten barazkiekin. “Merkatu plazako baserritarrekin lan egin izan dugu beti eta, harremana izaten jarraitzen dugunez, porruak, piperrak eta bestelako produktuak ekartzen dizkigute, sasoiaren arabera, harategian saltzeko”, azaldu digute.\nAipatu ditugun beste saltzaileek esan digutena berresten digute Oberenan: “Bertako produktuen kalitatea askoz ere handiagoa da”. Bezeroek ondo dakite hori eta, harategian komentatu digutenez, “inguruko ekoizleek ekartzen dizkiguten produktuak ondo saltzen dira eta bezeroek errepikatu egiten dute”.\nHaragiaz eta barazkiez gain, Mausitxa, Xoxote eta Mallabiko gaztak era aurkitu daitezke Oberenan, besteak beste.\nBertako elikagaiak dastatzen\nBertako elikagaiak erosteko aukera edukitzeaz gain, eurekin landutako jaki ederrak dastatzeko aukera dugu herriko zenbait jatetxetan. Bertako produktuek protagonismoa dute herrian prestatzen diren zenbait platerretan eta Baratze jatetxean, hain zuzen ere, indar berezia ematen diete bertako produktuei.\nHerrian zerbait ezberdina eskaintzeko asmoz zabaldu zituen ateak Baratzek eta horretarako ez du munduko beste puntara joan beharrik izan. Bertako produktuekin eta sasoian sasoiko eskaintzarekin, guretzat hain ezagunak diren zaporeei beste ukitu bat eman diete.\nInguruan aurkitu ditzakegun produktuek eta herriko elikadura-ekoizleek egiten duten lanak duen balio handiaren erakusle da hori. Betikoa eta bertakoa, betikoa eta bertakoa izanagatik, ez da beste edozer baino gutxiago, guztiz kontrakoa. Gure esku dago bertako produktuei behar den balioa ematea eta horiek ekoizten dituztenei benetako aitortza ematea. Ikusi dugunez, badugu hori non egin. Aprobetxatu dezagun.\n« [BIDEOA] Emakumeenganako Indarkeriaren Kontrako Nazioarteko Eguna Eibarren Saharako familiei laguntzeko liburu-azoka egingo da asteburuan »


kritiken hemeroteka » Gizon argala\n« Aihen ahula | Tradizioan murgildutako hizkuntz jolasak »\nGizon argala / Dashiell Hammett (Koro Navarro) / Elkar, 1989\nItzulpenak saltzeko zailtasunak birregituratze batera eraman bide ditu argitaletxeak. Greene-ren “Hirugarren gizona” nobela bezala kaskarrenetakoa izaki pentsatzeko da filmearekiko erlazioak eman zezakeen salgarritasunagatik izan zela aukeratua. Bestalde, arlo komertzialaren lehentasunak Ipar Amerikako nobelagileetara jotzea gomendatu du antza, batik bat jenero beltzekoen hautua erakarriz. Ukaezinezko kalitatea dute nobelok, baina joera horren atzean dagoen erizpideak sortzen digu susmo txarra. Susmo hori baieztatua gertatzen da liburuaren atzekaldean dagoen eta Hashiell Hammetti nahiz bere obrari batere justiziarik egiten ez dion testua irakurtzen dugunean: “…benetako thriller bat, detektibe-istorioa, honelako liburu batek behar dituen osagai guztiekin: hilketa, desagerketa, susmagarri franko, tipo gogorrak, neska kaskarinak, elkarrizketa bizi ugari eta batez ere, guztia bustitzeko, whisky asko. Zerbiturik duzu misterioa, zu noiz sartuko zain”. Dirudienez, ez dira ausartzen Agatha Christieren nobelak argitaratzera, baina bai Hammett halakotzat aurkeztera.\nGainerantzekoan, “Gizon argala” nobela honek berritasun hauxe dakar Hammetten nobelagintzaren barruan: elkar hizketen nagusitasun erabatekoa. Bere nobelak orohar elkar hizketetan izan ohi dute hari nagusia, baina oraingo honetan ia hori besterik ez dago. Apenas atal bakoitzaren hasieran ageri da elkar hizketa ez den beste zerbait. Alde horretatik, Koro Navarroren itzulpen-saioa azpimarratzekoa da. Sarri aipatu ohi da euskararen tradizio faltak elkar hizketetan erakutsi izan duela zailtasun-isladarik. Itzulpen hau zeharo lagungarri suertatuko da tradizio-falta horren atzean batzutan egoten den gezur txikia azaleratzeko, halaber benetako zailtasunak gainditzen laguntzeko. Ingeleserarik jakin ezean, ezin dugu esan nolako itzulpena den, baina irakurle bezala Navarrok oso elkar hizketa arinak eta borobilak lortu dituela esan ahalko.


2009-03-25 Pikolo txikiak | Aitor Renteria\nLiburuetan agertzen zena egia zen aspaldian. Garaiko mitoa, batzuek, propaganda gisa baliatzeko trebezia daukate eta horretan bide erakargarririk baldin bada, literatura da. Gogoeta hori jin zitzaidan burura Baionako Elkar liburutegi euskalzalean nenbilearik, haurren ipuinen zokoan.\nIrudi txukun eta erakargarrian osatua, Alberdania etxearen "Pikolo" izeneko liburua atzeman nuen, Patxi Zubizarretak eta Jokin Mitxelenak idatzia. Omen 8 eta 88 urte bitartekoentzat idatzia, baina haurrentzako formatoan. "Le Petit Nicolas" liburu ezagunaren estiloan idatzia dago. Ez noa erraitera haren plagikoa denik forman, baina antzekotasun ikaragarria duela ukaezina da.\nPikolo deitzen dute ipuineko protagonista. Idazleak argi baino argiago azaltzen duen bezala, Guardia Zibilei Pikolo edo Pikoleto deitzen zaie, eta noski, Euskal Herriko eskola batean dauden haurrek, aitaren ezizena ematen diote, Pikolo, alegia.\nPikoloa ez da historiarik gabeko pertsonaia Euskal Herrian eta eskola horretako haurrek baztertzen dute Pikolo txiki maitagarria. Zazpi urteko haurrak hainbat kezka ditu. Espainiako hegoaldeko herri txiki batetik jina Euskal Herrira, bideseinale elebidunek erakartzen dute haren arreta, bi munduren arteko lokia ezin ulertuz. Hala dio pertsonaia nagusiak, nahiz eta aitaren gerritik zintzilika dagoen pistolak kezka edo galderarik ez eragin.\nGuardia Zibilaren kuartelean bizi da eta handik eskolara doa gaixoa. Eskolako haur euskaldun bihozgabeek zokoratzen dute Manolo-Imanol. Lehenik eta behin, Pikolo deituz. Baina Nicolas Txikia bezala, doatsua da Pikolo. Gauza batzutan egunduko ausardia eta bihozberatasuna erakusten du. Eskolako haur euskaldunak ez dira teilatura igotzera menturatzen. Hura bai. Bertzeek galdu dituzten pilotak itzultzen dizkie Manolo ausartak. Baina ordainean, gehiago baztertzen dute.\nEskolarako zubia zeharkatzeagatik egunero euro bat ordainarazten dio dio preso politiko baten semeak. Noski, ez hura bakarrik, bertze bi haurren laguntzarekin baizik. Ausardia eta gehiegikeria aiseago egiten direlako taldean, bakarka baino. Eta Pikolo gaixoari zerga hori ordaintzea ahazten zaionean, hiruren artean lotu, biluztarazi eta uzkitik bizikletako gurpilak puzteko punpa sartzen diote. Baita hiru aldiz eragin puzgailuari. Haurraren negar-txilioak itotzeko, komuneko papera ezartzen diote ahoan. Gela baten gakotzeraino heltzen dira, Pikolo gaixoa. Beldurraren beldurrez, etxerakoan kaka egiten du galtzetan.\nAlta, eskolan badu lagun bat, Euskal Herritarrok legez kanpoko taldeko burkide baten alaba. Aita preso du arrazoi politikoengatik. Lehenik alabak, eta gero espetxetik aitak, erakusten dute lehenik pertsona dela eta gero funtzioa.\nAzkenik, Guardia zibilaren gotorlekuaren aurka atentatu bat prestatzen ari den eskolako irakasle gogoangarriak, krudeltasunaren zirrikitutik, bizirik uzten du Pikolo gaixoa. Ipuinetako gaiztoen maltzurkeria erabiliz, aitaren ohitura eta ordutegiei buruzko idazlana egitea eskatzen dio irakasleak Pikolori. Horri esker, atentatua egiten dute egunean Pikolo baliatzen du, aita koarteletik ateratzeko eta bizirik uzteko.\nHaurrentzako liburua izanik, kezkatu nau, haserretu nau eta nazka eragin dit liburuak. Egia erdiak erdi egiak bihurtuz, gertakari eta jokabideak helburuen ildora tolesten direlarik, hitzen jolasa ez da literatura, propaganda politikoa baizik. Eta haurrengan eragitea bilatzen delarik, bertze izen bat ere merezi du.\nNoski, Pikolo txikiak ez du ezagutzen Guardia Zibilak herri honetan daukan historia luze eta beltza. Noski, ez daki behin eta berriro tortura erabiltzen duela. Txikiegia da nazioarteko salaketak irakurtzeko. Eta harrigarria bada ere, euskaldunak dira bera torturatzen dutena, non eta eskolan. Ziegan sartzen dutena. Eta bizkotxak txapela behar balu, eskolako irakaslea ETAko ekintzaile bihozgabea bihurtzen du.\nGatazka dagoen aldi oro, bi aldeak dira gatazka horren biktimak. Gatazkak luze jotzen duelarik, gizarte osoa da egoera horren biktima. Gatazka gainditzea eta konponbide politikoa atzematea eskatzen duen gizarteak bertze ipuin bat merezi du, ez haurren manipulazioa.\nAdierazpen askatasunaren aldekoa naiz erabat, debekuen kontrakoa. Krisialdi ekonomikoaren bidez milioika herritarren sufrikarioa eragin duten aditu neoliberalen idazkiak hor daude, irakurgai. Deitoragarria ez da pentsamendua, jokabidea baizik. Nahi dutena pentsatzeko eskubide osoa daukate Zubizarreta eta Mitxelenak. Pentsamendua adierazten duten liburu guztiak saltzeko eskubidea dauka Elkarrek. Baina, etikoa ote da horrelako liburu-manipulazio-propaganda ezartzea apaletan salgai? Batzuek oraindik holokaustoa ukatzeko gaitasuna daukate.\nLiburua erosi dut iritzia eman ahal izateko. Eta lagunei utziko diet, erabat harritu nauelako erakusten duen duintasun falta horrek. Inarrosi nau. Ez dakit liburuen salmentatik diru anitz irabaztea espero duten. Menturaz, kokapen politikora itzuliz, Estatuaren Diru Berezien kutxatik harrera hobea eginen diote Pikolo gaixoari.


Tristura irri izateraino leuna | EIBZko liburutegia\nTristura irri izateraino leuna\n2014/09/18 -n liburutegia-kargitaratuta\nJuan Luis Zabala / 2014-09-18 / 562 hitz\n«Nostalgiazko tonu bat» dute Xabier Mendiguren Elizegiren ‘Arantzak barrurantz’ osatzen duten bost narrazioek, «fado batena».\n«Sentimenduei dagokienez», pertsonaiak «umezurtz» sentitzen dira.\nAzkeneko orduan aldatzea erabaki bazuen ere, Homeless sentimentala izenburua zuen pentsatua Xabier Mendiguren Elizegik (Beasain, Gipuzkoa, 1964) Arantzak barrurantz izenburuarekin Elkar argitaletxearen eskutik kaleratu berri duen narrazio liburuarentzat, «sentimenduei dagokienez etxerik gabe eta umezurtz sentitzen diren pertsonaia batzuen istorioak» kontatzen direlako liburuak biltzen dituen bost narrazioetan. «Baina Homeless sentimentala garai hartan idazten ari nintzen eta amaitu ez nuen nobela baten izenburua da», azaldu du idazleak, «eta erabaki nuen izenburu hori nobela harena zela, eta ez ipuin liburu honena». Arantzak barrurantz izenburu berriak gogora dakar Joseba Sarrionandiak Martin Larralde poeman eta Ruper Ordorikak poema hori musikatuz egindako izenburu bereko kantuan aipatzen duten Axularren sagarroia, eta uste du izenburuak «liburuaren muina» biltzen duela: «Sufrimenduak barrurantz daramana, gauzak irentsi egiten dituena… Neurri batean, horrek guztiak badu zerikusirik istorio hauetako giroarekin. Beti dago zerbaiten arantza, zerbaiten mina. Ez normalean egoera oso dramatiko bati dagokion izugarrizko mina, baina bai halako begirada nostalgiko edo malenkoniatsu bat… Bizitza badoakigula esku artetik eta ez dakigula oso ondo zer egin, ez dakigula gure hautuak zuzenak izan diren, baina bizitza hau besterik ez daukagula eta bizitza honekin aurrera egin behar dugula».\nMendiguren Elizegik 2011, 2012 eta 2013an idatziak dira Arantzak barrurantz osatzen duten bost ipuinak. Banan-banan eta modu independentean idatzi ditu; ez dira aldez aurretik finkatutako ideia baten araberako liburu baterako pentsatuak. Hala ere, bostek bat egiten dute, neurri handi batean, tonuan: izugarrikeria dramatikorik gabe, tristura leun bat nagusitzen da guztietan; Antxiñe Mendizabal editoreari Dulce Maria Loynaz idazlearen aipu bat gogorarazten dion tristura leun bat: «Leunaren leunez, ia-ia irribarre baten parekoa da nire tristura». Egilearen aurreko liburu gehienen aldean, umoreak askoz ere presentzia urriagoa du Arantzak barrurantz bilduman. «Aurreko liburuetan saiatu izan naiz umorea tartekatzen, baina liburu honetan gutxiago dago», azaldu du Mendiguren Elizegik. «Dena dela, ez dut uste liburu triste eta iluna denik. Nostalgiazko tonu bat dauka, fado batena».\nItxi gabeko zauriak\nBigarren mailan bada ere, Euskal Herriko errealitate politikoak badu islarik liburuko kontakizunetan. «Bi ipuinetako protagonistak Euskal Herrira itzulitako iheslari politiko ohiak dira, eta beste baten kasuan jasandako torturatuaren oroitzapenak presentzia handia du ipuinean. Gatazkaren albo kalteak edo luzerako ondorioak agertzen dira, itxi gabeko zauriak. Ez da politikaz hitz egiten, aipamen txiki bat edo bestetik aparte, baina iragan hori duten pertsonaiak agertzen dira».\nAzken urteetan helduentzako literatura gutxi idatzi du Mendiguren Elizegik, garai batean erakutsi zuen oparotasunarekin alderatuz gero bederen. «Beharbada alfertu egin naiz, besterik gabe», azaldu du. «Bestelako arrazoirik bilatu nahi izanez gero, urteekin gutxitzen ari zait zer esana edo idazteko premia, barruko bulkada… Esplikazio jantziago eta dotoreago bat eman nahian, esan daiteke azken urteetan dramaturgo bihurtu naizela eta antzerkilariekin nabilela lanean, eta ipuinetarako gogo edo denbora gutxiago geratzen zaidala».\nAntxiñe Mendizabal editorearen iritziz, «behatzaile aparta» eta «giza kondizioaren ikerlaria» da Mendiguren Elizegi, eta behaketa eta ikerketa horien emaitzak «zehaztasunez eta argitasunez» islatzen ditu bere literatur lanetako prosan. «Ez dakit zein den bere metodoa, baina pertsonaiak beren estalki sozial, kultural eta moraletatik biluzten ditu, eta haien barruraino —arimaraino edo nahi duzuen bezala esan— iristen da. Pertsona arruntak dira, eta, haien barruko errealitatera gerturatuz, haien erretratuekin batera, gure errealitate kultural, sozial eta politikoa ere ondo islatzen du, argazki batek bezala». Mendiguren Elizegiren ipuinak «xehetasun gutxirekin asko esaten duten argazkien modukoak» dira, Mendizabalen ustez. «Kasu honetan zuri-beltzekoak direla esango nuke, gordinak eta gogorrak, izenburuak dioen moduan. Zauritutako pertsonaiak baitira denak».\nKategoria Berria egunkaria, Liburua, etiketak 2014, Antxiñe Mendizabal, Arantzak barrurantz, Berria, Elkar, Juan Luis Zabala, Liburua, Xabier Mendiguren Elizegi by liburutegia. Gorde lotura.


Naufragioak Euskal Kostaldean erakusketa Donostiako Untzi Museoan — Unibertsitatea.Net\nHemen zaude: Hasiera › Ziztu bizian › Naufragioak Euskal Kostaldean erakusketa Donostiako Untzi Museoan\nNaufragioak Euskal Kostaldean erakusketa Donostiako Untzi Museoan\n2012/10/15 - Unibertsitatea.net\nEzagunak dira Prestige edo Titanic itsasontzien ondoratzeak, ondorio dramatikoak eta kaltegarriak utzi zituztenak. Eskala txiki batean gure kostaldean ere eman dira horrelako ezbeharrak eta horietan oinarrituz erakusketa antolatu dute\nGipuzkoako Foru Aldundiko Untzi Museoak aldi baterako erakusketa antolatu du Bermeoko Arrantzaleen Museoarekin eta Bizkai Foru Aldundiarekin batera elkarlanean. Euskal itsas komunitatean historian zehar istripu hauek zelan bizi izan diren azaldu nahi da, margolan, grabatu, argazki, maketa eta mota desberdineko objektuen bidez.\nMuseoko 3. solairura hurbiltzen dena, hauxe aurkituko du:\nItsas salbamenduaren heroiak: Gipuzkoako Itsas Salbamendurako Elkarte Humanitarioa Donostian sortu zen 1879an, 1878ko galernaren ondorioz.\nErakusketa bisitatu ahal izango da azaroaren 30 arte. Informazioa gehiago HEMEN.


INGELESA NERABEEN BERRIKUNTZEI LOTUTA | Aldizkaria\nIKASTOLA 208 > ikastolak > INGELESA NERABEEN BERRIKUNTZEI LOTUTA\nINGELESA NERABEEN BERRIKUNTZEI LOTUTA\nHizkuntzaren alor praktikoa baita komunikatzeko ahalmena lortzea.\nHiru proiektutan daude sartuta aurten DBH-ko ikasleak: “Exchanging on festivals” eta “History Magazine” 1.eta 2. mailakoak; eta “Teen Life Bolgging”-en 3. eta 4.ekoak. Helburuak, besteak beste, hizkuntza praktikoa izatea, Europako adin bereko ikasleekin harremanetan jartzea, eta IKTak eguneroko bizitzan txertatzea dira. Laudio Ikastolako bidea egina dago.\nLaudio Ikastolak, 1991an, hasieratik bat egin zuen Ikastolen Elkarteak bultzatutako Eleanitz proiektuarekin. Orduz geroztik dugu Emiliano Diez irakaslea buru belarri inplikatuta eta, bereziki, bide berriak topatzen DBHko ikasle nerabeentzat, gauza berrien egarriz baitaude beti. International English Language Projects-ek hiru helburu nagusi ditu. Lehena, esandakoa, DBHko ikasleei ingelesa modu praktikoan erabiltzeko eremu berriak eskaintzea. Bigarrena, Europear dimentsioa ikastolan zabaltzea, ikasleak Europako adin bereko ikasleekin harremanetan jartzeko. Hirugarrena, IKT erabilpena ikastolan sendotzea, proiektuen garapenean normaltasun osoz erabiltzeko.\n“Gogoan daukat 1995ean nola gure ikasleek mundu zabaleko beste zenbait ikaslerekin gutunen bidez harremanetan jarri nituen Italiako erakunde baten bitartez. Orduan ez genuen internetaren baliabiderik, eta posta arruntaz aritu ziren urtean bizpahiru eskutitz elkarri igortzen” kontatu digu Emilianok.\n“Gauzak asko aldatu dira, eta adibideak emango dizkizut azkeneko urteotan egindakoaz. 2010ez geroztik ETWINNING atariaren bidez Laudioko ikasleak Europako beste lurraldetako ikasleekin harremanak lantzen dituzte. E-twinning Europako ikastetxeen komunitate bat da. Gai ezberdinei buruz elkarlana eta konpromisoa adosten dute elkarrekin jorratzeko, IKTen bidez, twinspace-an.\n2010-11ko ikasturtean “Europe@school” izeneko proiektuan parte hartu genuen. Europako 37 lurraldetako ikasleen artean on-lineko aldizkari bat sortu zuten; baita horrekin Europa Batasuneko kalitate aitortza jaso ere.\n2012-2013an “Our planet’s future: environmental changes”en hiru lurraldek parte hartu genuen: Frantziak, Esloveniak eta Euskal Herriak. Ingurumenean gertatzen ari diren aldaketez hausnarketa partekatua garatu genuen. Hausnarketa haren ondorioz “The yellow container” deituriko proiektua ingelesez idatzi eta Laudio Ikastolan bertan aurkeztu genuen. Plastikoa bestelakotik bereiztearen komenigarritasunez ohar arazi nahi genituen dbhko ikasleak eta irakasleak, eta jasotzeko prozesu bat ezarri genuen. Gaur egun indarrean dirauena.\n2013-2014 ikasturtean hiru proiektu handitan sartuta gaude:\nLehenengoa “Exchanging on festivals” lau lurraldetako DBH 1-2 ikasleekin, Frantzia, Errumania, Polonia eta Euskal Herrikoekin. Elkarren arteko aurkezpenak prestatu dira: Nor da nor? Gure zaletasunak, familiak, ohiturak, etxeak, maskotak… erreportaje eta argazkien bidez. Eta gure kasuan, Euskararen Nazioarteko Egunaren berri eman diegu, honetan ere erreportajea argazkiekin baliatuz. Hurrengoan gure herria eta eskualdea izango dira protagonista.\nBigarrena “History Magazine” hiru lurraldetako herrialdeekin daramagu Txekia, Turkia eta Euskal Herriarekin. Hemen bost atal bereiztu dira: Aurkezpena, Gabonak, Agate Deuna, Aratusteak (Iñauteriak) eta Congratulations izenekoak. Azken hau oso berezia da, izan ere Pragako eskolak 150.urteurrena ospatuko du aurten, eta zoriontzeko ikasleen zein irakasleon bideoak grabatu ditugu, eta Laudioko “Arloteak” taldeak ere esku hartu izan du hiru kanta grabatuz, bata, Kaxianoren Zorionak izanik. Lanak erreportaje bailiran argazkiak, PPT presentations, bideoak eta Movie Makers-en bidez osatzen ari gara. Gure Ikastolaren historia jasoko dugu hurrengoan.\nHirugarren proiektua, “Teen Life Blogging” du izena, eta DBH 3-4ko ikasleentzat zuzenduta dago. Hemengo honetan lau herrialdek ari gara parte hartzen: Italia, Finlandia, Portugal eta Euskal Herria. Kasu honetan Lip-dub bat grabatu dute non ikastola oso-osoa inplikatu duten, eta euskal kanta ingelesera itzuli duten. Bigarren urratsa izan da elkarlanari buruzko hausnarketa egitea, eta PPT aurkezpen bidez islatzea. Eta azkenik, gazteen bizimoduak aurkeztu beharko dituzte: Ikasbidaiaren inguruko bideoa, movie maker eta PPT-a eginez; eta gazteek kudeatutako guneak (gaztetxea, gazteen txokoak,…) aztertuz, eta goiko kasuan bezalaxe erreportajea, PPT eta bideoa erabiliz.\nZenbat marabila Laudioko hizkuntza inmersioan! “Egia da, lan handia egiten dute gure ikasleek” dio Emilianok “zailtasunak ere baditugu” aipatzen ditu, adibidez, “Eguneroko dinamikan txertatzeko eragozpenak izaten ditugu (ordutegiak, klaseak eta denborak lotzeko). Ikastetxeen erritmoa eta eskola egutegi ezberdinak ezkontzeko (ordutegiak, opor egunak…); eta e-twinning atariak zenbait ekoizpen igotzeko dituen mugak gainditzeko (bideo artxiboen tamaina mugatuta…).\nEgia izango da hori guztia, baina esandakoarekin bukatu nahi dugu, artista asko daudela Laudio Ikastolan, kategorizko bideratzailearekin lanean, Emiliano irakaslearekin lanean! Congratulations, Laudio!


Calc FAQ 002\nLehen datuak zituen gelaxka batean '###' agertzen zait orain. Nola ikus ditzaket datuak berriz ere?\nGelaxka baten edukia luzeegia denean gelaxka bakarrean erakusteko, gelaxkaren zabalera eta altuera estandarrera egokitzeko moztuko da. Neurri horretan sartzen ez den edukia ezkutatu egingo da. Aukera hauek dituzu:\nGelaxkaren edukia zenbakia bada, joan zaitez goiburukoen errenkadara eta arrastatu zutabe-ertzetako bat, gelaxkak zure datuak egokiro erakusteko moduko zabalera izan arte.\nEdukia testua bada, egin klik bikoitza gelaxkan. Orduan, triangelu gorria agertuko da gelaxkaren eskuinean, edukiak gelaxkaren tamaina gainezkatzen duela adierazteko.\nIkus halaber: OpenOffice.org kalkulu-orrietako errore-kodeen taula.


PIPERPOLIS: "Buyan, Heriotzaren uhartea"komikia - Arrosa\nGaurko saioan Buyan komikia izan dugu mintzagai, Martin Etxeberria batu zaigu saioan. Udazkenean argitaratu zuten euskaraz eta orain Frantses eta ingelesez argitaratuko da nobela grafikoa. BUYAN “Heriotzaren Uhartea” historia eta kondaira mitikoak uztartzen dituen istorio zirraragarria da, gazte zein helduentzat aproposa. XIII mende hasierako Errusian kokatua, mongoliarren Urrezko Ordaren eta Zaldun Teutoniarren arteko borrokatik ihes eginez, Buyan izeneko kondairazko uharte batera iritsi nahi duen nomada gazte baten bidaia kontatzen du. Aritz Trueba artista donostiarrarenak dira marrazkiak eta Martin eta Xabier Etxeberria idazle zarauztarrek idatzi dute gidoia.\nPosted in PiperpolisTagged #Ane Zabla #Buyan #Heriotzaren uhartea #komikia #literatura #Martin Etxebarria


Urteko Tasa Baliokidea: Konparatzea komeni denean | Aldizkaria | EROSKI CONSUMER\nUrteko Tasa Baliokidea: Konparatzea komeni denean\nBa al dakizu zer den mailegu baten UTB? Gaiaz zerbait jakitea komeniko zaizu, seguruenik, kreditua eskatu behar baduzu edo inbertsio fondorik kontratatzeko bazaude, finantza erakundeetan datu horixe emango baitizute eskaintza batzuk eta besteen artean alderatu ahal izan dezazun. Gauzak arras soilduz, baliteke %2,5 interes nominaleko hipoteka-mailegu bat %3ko interesdun beste bat baino garestiago gertatzea, lehena hartzeko komisioak bigarrenekoak baino handiagoak badira. Aurrezki produktuen edo maileguen errentagarritasuna neurtzen duen UTB horri esker, konparazioa erraztu eta hobeki osaturiko informazioa eskura daiteke. Teorian, bederen, banka-produktu batzuen artean dauden txanpon-alorreko aldeak aztertzeko dagoen adierazlerik objektiboena da UTB (urteko tasa baliokidea edo urteko tasa benetakoa), honelako produktuetan sartzen diren kontzeptu gehienak (irekierako komisioa, eragiketa amaitzeagatikoa, etc.) jasotzen baitira nozio horretan.\nDatu hori finantza erakundeek publizitate orritxo eta kanpainetan erakutsi behar dute nahitaez Espainian: 1990 urteaz geroztik Espainiako Bankuak agindua die finantza erakundeei indize horren berri eman dezaten, horrelaxe baitago arautua "Eragiketen gardentasuna eta bezeroaren babesa" emaniko 8/1990 arauan. Areago, aurrezki produktuetan ere, banku eta kutxek iragarritako produktuaren bidez lor daitekeen interesa adieraziko duen adibide bat gutxienez eman behar dute ezinbestean. Dena den, mailegu edo deposituen UTB hori konparatzeko unean ere erne ibilki beharra dago.\nInbertsio fondoez ari garela, letra txikia irakurri eta depositua berriztagarria den edo ez den azaltzen duen arretaz aztertu beharra dago. Berriztagarria bada, interesei dagokien kopurua depositu horretan berrinbertituko da baina berriztagarria ez bada -honelakoak dira gehienetan-, kontrataturiko produktuak baino UTB apalagoa duen kontu batean sartuko dira interesak. Irabazkin horiek, beste aldetik, bezeroak errenta aitorpenean -kapitalengatiko mozkinen atalean, zehazki- azaldu behar dituenez, azkenean produktu horrengatik egiaz jasoko dituen mozkinak publizitatean agindutakoa baino urriagoak izango dira.\nHobeki konparatu ahal izatek...


Ehundaka lagunek Donostian Metroaren Pasantea gelditzeko aldarrikatu zuten atzoko manifestazioan | Angula Berria\nHasiera » Ehundaka lagunek Donostian Metroaren Pasantea gelditzeko aldarrikatu zuten atzoko manifestazioan\nDonostiako Satorralaia bizilagunen mugimenduak deituta, ehundaka lagunek metroaren pasantearen proiektua gelditzeko aldarrikatu zuten atzo eguerdian egindako manifestazioan. Eguerdiko 12etan eta eguraldi txarrari aurre eginez, mila lagun inguru bildu dira “METROAREN PASANTEARI EZ!” lelopean egindako manifestaziora, hain zuzen ere metroaren pasantea bultzatzen duten erakundeei egitasmo hori gelditzeko eta Donostiarentzat garraio publikoko eredu egokienaren eta eraginkorrenaren inguruan herritarrek debatitzeko eta azken batean erabakitzeko aukera izan dezaten prozesu partehartzaile bat ireki dadin eskatzeko. Bulebarreko kioskoan egin den amaiera ekitaldian, Ana Gorostidi eta Mikel Alonso bozeramaleek partehartzaile guztiei eskerrak eman eta Jaurlaritzako kontseilari Arantxa Tapiak proiektu hau geldizteko eta prozesu partehartzaile bat irekitzeko herritarrek egindako eskaerak atzera botaz duela egun gutxi Satorralaiari helarazi dion erantzuna gogor kritikatu dute.\nGutziarekin , Satorralaiak oso positiboki baloratzen ditu azken asteetan egindako informazio ekimenak eta atzoko manifestazioa.\nAna Gorostidi bozeramalearen mezua:\nMilesker hurbildu zeraten guztiei.\nGauza asko daude esateko “proiektu faraoniko” honen kontra:\nIzan ere, lehen ere saiatu ziren, eta “obra faraonikotzat” jo ondoren, berriz ere hemen ditugu, eskabadora eta hormigoiarekin. Poltsikuak diruz bete…Eusko Jaurlaritzak, obra hau hasteko 4,7 M euro jarri ditu mahai gainean. Gutxienez 200 milioi euro gastatu nahi dituzte 4’2 kilometroko obra egiteko — hau da, metro bakoitzeko 50.000 euro inguru!—Donostian metro bat abian jartzeko erabiltzaileen azterketa seriorik inoiz egin ez bada ere.\nProiektuaren osotasuna oraindik bermatu gabe dago. Batetik, Kontxako hondartzan metroaren obrak burutzeko Itsasertz Zerbitzutik baimenik ez du jaso Jaurlaritzak. Bestetik, milioi horiek nondik? Badakizue zeinengana etorriko diren diru eske, ezta? Guregana, noski ba! Alde batetik zergak igo eta bestetik, zorra haunditu. Azken urtetako formula degu hauxe, eta ez dezagula pentsa horrelakoak hegoaldean bakarrik gertatzen direnik: “beharrezko ez diren proiektu erraldoi eta inposatuak” Europako zenbait herritan zein gure Euskal Erkidegoan ere, gure mutur parean, adibide bat hementxe. Adi lagunok! Esna gaitezen! Esna ditzagun gure politikariak. Ez al dute hauek herriaren mesedetan eta onerako lan egin behar?\nNolatan ba horrelado proiektu zentzugabea?\nØ Nola liteke, lehen 100m tara autobusa hartzen genuenean, orain, 2Km egiteko 500m egin behar izatea, lur azpira jeitsi eta berriz igo behar izatea? Zein burutan sartzen da, Donostia bezelako hiri txiki baten erdialdea zulatu eta ondo dabilen autobus sarea murriztea? Askok oraindik ez dugu sinestu nahi, hainbat autobus linea ezabatu eta murriztu nahi dituztenik: 5aBentaberri, 25a, E06Errenteria, 18Seminarioa, 28a etab.\nØ Nola liteke, hainbat behar dituzten Donostialdeko kanpoaldeko auzoei proiektu hau salbamen bezela saltzea? Donostia guztiak, bat eginez, miloika euro horiek, jendeak une honetan dituen benetazko premiei erantzuteko erabil daitezela exijitu dezagun.\nØ Nola liteke horrelako desinformazioa jasotzea Gipuzkoako herritarrok? Kontuz gero, Satorralaiako kideok urteterdi damakigu prozesu hau jarraituz, eta barregarria da (negargarria ere bai), zifren gora beherak, 33 milioi erabiltzaile, 24M, 19M…,\nIzan ere, Tapia andrea, Kontxako ondar azpian, 35m sakoneran egin asmo dezuten tunel edo pasante hori kapa bikoitzarekin hornitu beharra legokeela, esango zizuten ba teknikariek….aurrekontua ere bikoizteko asmorik???\nØ Nola liteke, urtetan jarraituko luketen obrek erdialdeko eraikuntza zaharretan eraginik ez edukitzea? Valentzia, Colonia, Varsovia, Amsterdam…istripuak nonnahi; ez engainatu!\nØ Nola liteke, 8900 sinadura jaso ostean, herri galdeketari uko egitea? Beldur al zerate?\nGaur, berriz ere, proiektu bidegabe hau geldiaraz dadin eta parte-hartze prozesu bat abian jarri dadin eskatzen degu.\nMila esker etorri zareten guztiei.\nMetroaren pasanteari ez, beharrezkoa ez delako!!